DEĊIŻJONI TAL-PARLAMENT EWROPEW

tas-17 ta’ April 2013

dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2011, Taqsima III — Il-Kummissjoni u aġenziji eżekuttivi

(2013/537/UE, Euratom)

IL-PARLAMENT EWROPEW,

(1) ĠU L 68, 15.3.2011.

(2) ĠU C 348, 14.11.2012, p. 1.

(3) ĠU C 344, 12.11.2012, p. 1.

(4) ĠU C 348, 14.11.2012, p. 130.

(5) ĠU L 248, 16.9.2002, p. 1.

(6) ĠU L 298, 26.10.2012, p. 1.

(7) Testi adottati, P7_TA(2013) 123 (Ara paġna 68 ta’ dan il-Ġurnal Uffiċjali).

Itenni l-fatt li l-Istrateġija Ewropa 2020 (49) , tnediet mill-President Barroso fl-2010, hi l-proġett prinċipali tal-Kummissjoni, immirat biex jipprovdi tkabbir li jkun intelliġenti, sostenibbli u inklużiv; jindika li din l-istrateġija hi ffukata fuq ħames għanijiet ambizzjużi, li jitkejlu permezz ta’ miri kwantifikati fl-oqsma tal-impjiegi, l-innovazzjoni, l-edukazzjoni, il-faqar u l-klima/l-enerġija;

Jinnota li skont il-Qorti tal-Awdituri r-rata ta’ żball residwu tad-DĠ AGRI hi ħafna iżgħar minn dik li sabet il-Qorti tal-Awdituri peress li hi “bbażata fuq ċifri rrapportati mill-Istati Membri għall-2010, u kif ġie identifikat fl-eżerċizzju ta’ awditjar tal-Qorti, l-Istati Membri la jsibu u lanqas jirrapportaw l-infiq ineliġibbli kollu minħabba dgħufijiet fil-kontrolli tagħha tal-aġenziji tal-pagamenti” (39) ;

Dak ir-rapport għandu jivvaluta wkoll it-titjib imħabbar mill-Kummissjoni fir-rigward tal-istrateġiji ta’ kontroll ex ante u ta’ awditjar ex post u tat-titjib fil-gwida dwar l-aktar żbalji komuni li tingħata lil min jieħu sehem fis-Seba’ Programm Qafas dwar ir-Riċerka u lill-awdituri;

RIŻOLUZZJONI TAL-PARLAMENT EWROPEW

tas-17 ta’ April 2013

dwar ir-Rapporti Speċjali tal-Qorti tal-Awdituri fil-kuntest tal-kwittanza 2011 tal-Kummissjoni

IL-PARLAMENT EWROPEW,

— wara li kkunsidra l-baġit ġenerali tal-Unjoni Ewropea għas-sena finanzjarja 2011 (1),

— wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2011 (COM(2012) 436 – C7-0224/2012) (2),

— wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2011, flimkien mat-tweġibiet tal-istituzzjonijiet (3), u r-rapporti speċjali tal-Qorti tal-Awdituri,

— wara li kkunsidra d-dikjarazzjoni ta’ assigurazzjoni (4) dwar l-affidabilità tal-kontijiet, kif ukoll dwar il-legalità u r-regolarità tal-operazzjonijiet li jaqgħu taħthom, ipprovduta mill-Qorti tal-Awdituri għas-sena finanzjarja 2011 skont l-Artikolu 287 tat-Trattat dwar il-Funzjonament tal-Unjoni Ewropea,

— wara li kkunsidra d-Deċiżjoni tiegħu tas-17 ta’ April 2013 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2011, Taqsima III – Il-Kummissjoni (5) u r-riżoluzzjoni tiegħu li tinkludi l-kummenti li jagħmlu parti integrali minn dik id-Deċiżjoni,

— wara li kkunsidra r-rapporti speċjali tal-Qorti tal-Awdituri mfassla skont it-tieni subparagrafu tal-Artikolu 287(4) tat-Trattat dwar il-Funzjonament tal-Unjoni Ewropea,

— wara li kkunsidra r-rakkomandazzjoni tal-Kunsill tat-12 ta’ Frar 2013 dwar il-kwittanza li għandha tingħata lill-Kummissjoni għall-implimentazzjoni tal-baġit ġenerali tal-Unjoni Ewropea għas-sena finanzjarja 2011 (05752/2013 — C7-0038/2013),

— wara li kkunsidra l-Artikoli 317, 318 u 319 tat-Trattat dwar il-Funzjonament tal-Unjoni Ewropea kif ukoll l-Artikolu 106a tat-Trattat Euratom,

— wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (6), u b’mod partikolari l-Artikoli 55, 145, 146 u 147 tiegħu,

— wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (7), u b’mod partikolari l-Artikoli 62, 164, 165 u 166 tiegħu,

— wara li kkunsidra l-Artikolu 76 u l-Anness VI tar-Regoli ta’ Proċedura tiegħu,

— wara li kkunsidra r-rapport tal-Kumitat għall-Kontroll tal-Baġit (A7-0096/2013),

A. billi, skont l-Artikolu 17(1) tat-Trattat dwar l-Unjoni Ewropea, il-Kummissjoni għandha teżegwixxi l-baġit u timmaniġġja l-programmi, u għandha tagħmel dan, skont l-Artikolu 317 tat-Trattat dwar il-Funzjonament tal-Unjoni Ewropea, f’kooperazzjoni mal-Istati Membri, taħt ir-responsabilità tagħha stess, waqt li tikkunsidra l-prinċipju ta’ amministrazzjoni finanzjarja tajba,

B. billi r-rapporti speċjali tal-Qorti tal-Awdituri jipprovdu tagħrif dwar kwistjonijiet ta’ tħassib marbuta mal-implimentazzjoni tal-fondi, u għalhekk huma utli għall-Parlament fl-eżerċizzju tar-rwol tiegħu ta’ awtorità tal-kwittanza,

C. billi l-kummenti tagħha dwar ir-rapporti speċjali tal-Qorti tal-Awdituri jagħmlu parti integrali mid-Deċiżjoni tal-Parlament imsemmija hawn fuq tas-17 ta’ April 2013 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2011, Taqsima III – Il-Kummissjoni;

Parti I Rapport Speċjali Nru 12/2011 tal-Qorti tal-Awdituri intitolat “Il-miżuri tal-UE kkontribwixxew għall-addattament tal-kapaċità tal-flotot tas-sajd għal opportunitajiet ta’ sajd disponibbli?”

1. Jilqa’ r-rapport tal-Qorti tal-Awdituri u jinnota l-valutazzjoni negattiva ħafna tagħha tal-miżuri li ttieħdu kemm mill-Kummissjoni kif ukoll mill-Istati Membri;

2. Jenfasizza l-fatt li l-Politika Komuni tas-Sajd (PKS) tisħaq li tippromowovi sajd sostenibbli, li timplika l-vijabilità fit-tul tas-settur tas-sajd u bilanċ bejn ir-riżorsi tas-sajd u l-kapaċità tal-flotta tas-sajd sabiex jiġi evitat sfruttar żejjed tal-istokkijiet tal-ħut;

3. Jieħu nota li minkejja li t-tnaqqis fil-kapaċità żejda tas-sajd kien tema rikorrenti fir-riformi preċedenti tal-PKS u ġie indirizzat fir-Rapporti Speċjali Nru 3/1993 u 7/2007 tal-Qorti tal-Awdituri, il-miżuri għaljin li ttieħdu sal-lum il-ġurnata biex titnaqqas il-kapaċità żejda tas-sajd permezz tal-adattament tal-flotta tas-sajd għar-riżorsi tas-sajd ma rnexxewx;

4. Jirrikonoxxi li, mill-1995, kien hemm tendenza ta’ tnaqqis fil-qabdiet ta’ ħut fl-UE u li skont il-Green Paper tal-Kummissjoni tat-22 ta’ April 2009 dwar ir-riforma tal-PKS (COM(2009) 163), dan it-tnaqqis huwa primarjament dovut għal sajd żejjed u jifforma parti minn ċirku vizzjuż li jinvolvi kapaċità żejda ta’ sajd u rendiment ekonomiku baxx tal-flotot tas-sajd;

5. Jinsab imħasseb li, mill-aħħar riforma tal-PKS fl-2002, il-qabdiet tal-ħut naqsu b’1 000 000 tunnellata u l-impjiegi fis-settur tas-sajd naqsu minn 421 000 għal 351 000;

6. Jinnota li, minkejja li m’hemm l-ebda definizzjoni uffiċjali ta’ kapaċità żejda, qabdiet li qed jiċkienu u impjiegi mitlufa kkawżati minn stokkijiet ta’ ħut sfruttati żżejjed juru kapaċità żejda de facto; jistieden lill-Kummissjoni tiddefinixxi għalhekk il-kapaċità żejda u tikkunsidra aktar miżuri relevanti u b’saħħithom biex jiġu ffaċilitati azzjonijiet biex jibbilanċjaw il-kapaċità tas-sajd mal-opportunitajiet ta’ sajd;

7. Jemmen li huwa essenzjali li l-Kummissjoni tfassal urġentement abbozz ta’ rapport li jinkludi data dwar il-kapaċità żejda eżistenti fl-Unjoni, imqassma skont l-attività tas-sajd u l-pajjiż;

8. Jinsab imħasseb, barra minn hekk, li l-limiti massimi tal-kapaċità tal-flotta, bħala miżura li tillimita d-daqs tal-flotta tas-sajd, saru irrilevanti, peress li d-daqs reali tal-flotta huwa ferm iżgħar minn dak permess skont il-limiti u jista’ anke jkun ta’ 200 000 tunnellata aktar, filwaqt li xorta jibqa’ jkun konformi mar-regoli; jenfasizza li, fl-istess ħin, minħabba avvanzi teknoloġiċi, il-kapaċità tas-sajd tal-flotot żdiedet b’medja ta’ 3 % fis-sena matul l-aħħar deċennju;

9. Jinnota li l-PKS tkejjel il-kapaċità tal-bastimenti f’termini ta’ saħħa (kilowatts) u ta’ daqs (tunnellaġġ gross) u li, madanakollu, dawn il-miżuri ma jqisux il-progress teknoloġiku fil-metodi tas-sajd, u dan jikkomplika l-iffissar ta’ miri xierqa għat-tnaqqis tagħha; jinnota li l-Kummissjoni tixtieq iżżomm dawn il-parametri statiċi sa tmiem l-2015;

10. Jistieden lill-Kummissjoni ssaħħaħ l-obbligu tal-Istati Membri biex jaġġornaw b’mod korrett ir-reġistru tal-flotot tagħhom, u tistabbilixxi l-obbligu ta’ rappurtaġġ tal-isforzi tagħhom biex jibbilanċjaw il-kapaċità tas-sajd mal-opportunitajiet ta’ sajd;

11. Jinnota li f’termini ta’ tnaqqis tal-kapaċità tas-sajd, il-proposta l-ġdida tal-Kummissjoni għall-PKS hija msejsa fuq approċċ ġdid ibbażat fuq is-suq (skemi ta’ għoti ta’ drittijiet tas-sajd trasferibbli), peress li l-Kummissjoni waslet għall-konklużjoni li dawn l-iskemi għandhom rwol pożittiv fit-tnaqqis tal-kapaċità żejda tas-sajd;

12. Jesprimi t-tħassib tiegħu dwar l-insuffiċjenzi li jeżistu fir-regolamentazzjoni tat-trattament tad-drittijiet tas-sajd meta bastimenti tas-sajd jiġu skrappjati permezz ta’ għajnuna pubblika, kif ukoll dwar in-nuqqas ta’ definizzjoni ta’ kriterji ta’ selezzjoni ċari u effettivi għall-bastimenti; iqis li l-iskemi ta’ skrappjar ġew parzjalment implimentati b’mod li ma kienx tajjeb ħafna, b’eżempji ta’ flus li ġejjin mill-kontribwenti li ntużaw għall-iskrappjar ta’ bastimenti diġa’ mhux attivi jew saħansitra ntużaw b’mod indirett għall-bini ta’ bastimenti ġodda; jinnota madanakollu li xi Stati Membri kellhom skemi ta’ skrappjar li laħqu l-għanijiet tagħhom; jenfasizza għalhekk, il-bżonn ta’ salvagwardji stretti meta jintużaw skemi ta’ skrappjar, bħala mezz biex titnaqqas il-kapaċità żejda sabiex jiġi evitat l-abbuż;

13. Jiddispjaċih li l-investiment abbord il-bastimenti tas-sajd iffinanzjat mill-Fond Ewropew għas-Sajd (FES) jista’ jżid il-kapaċità ta’ bastimenti individwali biex jaqbdu l-ħut; iqis li n-nota ta’ interpretazzjoni li l-Kummissjoni ppreparat u bagħtet lill-Istati Membri wara r-Rapport Speċjali tal-Qorti tal-Awdituri dwar il-kapaċità tal-bastimenti biex jaqbdu l-ħut li fih il-Qorti tal-Awdituri talbet lill-awtoritajiet nazzjonali jinfurzaw kontrolli aktar stretti qabel ma jiddeċiedu dwar il-finanzjament ta’ proġetti ta’ investiment abbord, hija insuffiċjenti;

14. Jinnota li, billi l-punt 36 tar-Rapport Speċjali Nru 12/2011 jgħid li sa tmiem 2010, l-implimentazzjoni tal-FES, f’termini ta’ nefqa ċċertifikata mill-Istati Membri ammontat għal EUR 645 miljun, jew 15 % tal-ammont disponibbli mill-2007 sal-2013, il-biċċa l-kbira ta’ dan l-ammont kien iddikjarat fl-2010 u EUR 292 miljun kienu għadhom ma tħallsux mill-Kummissjoni sal-31 ta’ Diċembru 2010, minħabba l-adozzjoni tardiva min-naħa tal-Kunsill tar-Regolament tal-Kunsill (KE) Nru 1198/2006 tas-27 ta’ Lulju 2006 dwar il-Fond Ewropew għas-Sajd (8) u l-kumplessità involuta fl-istabbiliment inizjali tas-sistemi ta’ ġestjoni u kontroll min-naħa tal-Istati Membri; jinnota li l-pagamenti interim iċċertifikati li ntbagħtu mill-Istati Membri sal-aħħar ta’ Diċembru 2011 ammontaw għal 28 % (EUR 1 188 miljun) tal-allokazzjoni globali tal-FES u jilqa’ l-fatt li r-ritmu ta’ assorbiment tal-FES issa qiegħed jiżdied;

15. Jirrakkomanda li l-Istati Membri jieħdu miżuri biex — jadattaw il-flotot tas-sajd tagħhom għall-opportunitajiet ta’ sajd eżistenti, — jiżguraw li l-kriterji ta’ għażla għal skemi ta’ dekommissjonament ta’ bastimenti tas-sajd ikunu mfassla sabiex ikollhom impatt pożittiv fuq is-sostenibbiltà ta’ stokkijiet ta’ ħut immirati u jevitaw li jipprovdu għajnuna pubblika għal dekommissjonament ta’ bastimenti tas-sajd inattivi;

16. Jistieden lill-Kummissjoni tistabbilixxi limiti effettivi tal-kapaċità ta’ flotta tas-sajd;

17. Iqis li riforma tal-PKS hija meħtieġa għar-reġjonalizzazzjoni tal-implimentazzjoni tagħha u tal-ġestjoni tal-programmi u l-miżuri tagħha;

18. Japprova r-rakkomandazzjonijiet tal-Qorti tal-Awdituri li: — għandhom jiġu żviluppati azzjonijiet li jnaqqsu b’mod effettiv il-kapaċità żejda tal-flotta tas-sajd u jiddefinixxu u jkejlu aħjar il-kapaċità tas-sajd u l-kapaċità żejda tas-sajd filwaqt li ma jinjorawx il-fatt li l-impjiegi li fadal fis-settur tas-sajd għandhom jinżammu; — l-iskema ta’ għajnuna għall-immodernizzar tal-bastimenti għandha tiġi kkunsidrata mill-ġdid u r-rwol tal-iskemi għat-trasferiment tad-drittijiet tas-sajd għandu jiġi ċċarat; — għandhom jiġu stabbiliti regoli ċari ta’ selezzjoni għall-iskemi ta’ dekommissjonament ta’ bastimenti tas-sajd; — l-Istati Membri għandhom jimplimentaw il-FES fil-ħin u kwalunkwe investimenti abbord iffinanzjati pubblikament ma għandhomx iwasslu għal żieda fil-kapaċità tas-sajd; — ir-reġistru tal-flotta għandu jiġi aġġornat b’mod korrett, u r-rapporti tal-Istati Membri għandu jkun fihom l-informazzjoni meħtieġa u jkunu ta’ kwalità xierqa;

19. Iqis, barra minn hekk, li fid-dawl tal-kritika tal-Qorti tal-Awdituri, huwa evidenti li l-FES u l-PKS attwalment jirrappreżentaw użu ineffettiv tar-riżorsi komuni tagħna, u għalhekk jilqa’ l-fatt li l-iskema se tiġi rieżaminata kollha kemm hi fil-ġejjieni qrib; jenfasizza l-importanza, waqt ir-ristrutturar ta’ dawn l-iskemi, li jiġu enfasizzati dawk l-oqsma tal-politika tas-sajd li jistgħu jiġu indirizzati bl-aħjar mod fil-livell tal-UE, bħalma huma l-aspetti ambjentali, aktar milli diversi tipi ta’ skemi ta’ sussidju mhux effettivi;

Parti II Rapport Speċjali Nru 13/2011 tal-Qorti tal-Awdituri intitolat “Il-kontroll tal-proċedura doganali 42 jimpedixxi u jsib l-evażjoni tal-VAT?”

20. Jilqa’ r-Rapport Speċjali Nru 13/2011 tal-Qorti tal-Awdituri;

21. Ifakkar li l-ġbir xieraq tat-taxxa fuq il-valur miżjud (VAT) jolqot b’mod dirett kemm l-ekonomiji tal-Istati Membri kif ukoll il-baġit tal-UE, minħabba li l-frodi fiskali, b’mod partikolari l-frodi tal-VAT, iwasslu għal telf eżorbitanti għall-baġit tal-Unjoni u għall-ekonomiji tal-Istati Membri, bil-konsegwenza li jaggravaw il-kriżi tad-dejn; jinnota li l-istimi tal-frodi tal-VAT jammontaw għal figuri annwali ta’ madwar EUR 1 400 biljun;

22. Jemmen li, partikolarment fil-klima ekonomika attwali, l-enfasi għandha titqiegħed fuq sistemi ta’ ġbir tad-dħul aktar effiċjenti u ġusti; jenfasizza li t-titjib ta’ tali sistemi għandu jkun il-prijorità assoluta għall-Unjoni u għall-Istati Membri kollha, b’mod partikolari għal dawk li qed jiffaċċjaw l-akbar diffikultajiet ekonomiċi;

23. Ifakkar li skont studju mwettaq f’isem il-Kummissjoni, il-medja stmata tad-distakk tal-VAT fl-Unjoni hija ta’ 12 %; jiġbed attenzjoni speċjali lejn il-fatt li dan id-distakk tal-VAT kien fil-livell allarmanti ta’ 30 % u 22 % fil-Greċja u l-Italja rispettivament, l-Istati Membri li qed jesperjenzaw l-aktar kriżi tad-dejn diffiċli;

24. Jenfasizza li, minbarra l-evitar tat-taxxa u t-telf minħabba insolvenzi, id-distakk tal-VAT huwa attribwibbli wkoll għall-frodi, regoli mhux trasparenti, sistemi ta’ kontroll inkoerenti u n-nuqqas ta’ implimentazzjoni jew l-implimentazzjoni parzjali tal-liġi tal-Unjoni fl-Istati Membri, u li t-telf tal-VAT, li jammonta għal biljuni ta’ euro, huwa fil-biċċa l-kbira kkumpensat permezz ta’ miżuri ta’ awsterità li jolqtu liċ-ċittadini tal-Unjoni, u jitħallas minn dawk iċ-ċittadini li d-dħul tagħhom huwa ddokumentat tajjeb u huwa traċċabbli;

25. Jinsab ferm imħasseb dwar is-sejbiet tal-Qorti tal-Awdituri, b’mod partikolari għall-fatt li l-applikazzjoni tal-proċedura doganali 42 (9) weħidha rrappreżentat telf estrapolat ta’ madwar EUR 2 200 miljun fis-seba’ Stati Membri awditjati mill-Qorti tal-Awdituri fl-2009, li jirrappreżenta 29 % tal-VAT teoretikament applikabbli fuq l-ammont taxxabbli tal-importazzjonijiet kollha li saru skont il-proċedura doganali 42 fl-2009 f’dawk l-Istati Membri;

26. Jinnota bi tħassib li l-Qorti tal-Awdituri sabet li l-qafas regolatorju tal-Unjoni ma jiżgurax il-ġestjoni uniformi u soda ta’ din l-eżenzjoni tal-VAT mill-awtoritajiet doganali tal-Istati Membri, u li l-qafas regolatorju ma jiżgurax li l-informazzjoni li tikkonċerna dawn l-operazzjonijiet issir dejjem disponibbli għall-awtoritajiet tat-taxxa fl-Istat Membru tad-destinazzjoni, b’tali mod li s-sistema tibqa’ vulnerabbli għal abbuż mill-kriminalità organizzata u minn persuni individwali li jwettqu l-frodi, b’mod li jinħolqu żvantaġġi enormi ta’ kompetizzjoni għall-kummerċjanti bona fide;

27. Jiġbed l-attenzjoni lejn is-sejba tal-Qorti tal-Awdituri li l-awtoritajiet doganali fl-Istati Membri li sarilhom awditu ma jiżgurawx il-validità u l-kompletezza tad-data u l-issodisfar ta’ kundizzjonijiet ta’ eżenzjoni oħrajn;

28. Huwa mħasseb dwar il-fatt li l-Qorti tal-Awdituri sabet nuqqasijiet serji fil-kontroll tal-proċeduri doganali semplifikati, li jammontaw għal 70 % tal-proċeduri doganali kollha, b’mod partikolari, awditjar ta’ kwalità ħażina jew awditjar ddokumentat b’mod ħażin u tekniki awtomatizzati tal-ipproċessar tad-data għat-twettiq ta’ kontrolli matul l-ipproċessar ta’ proċeduri simplifikati, li huma ta’ ftit użu; jinnota li dawk in-nuqqasijiet wasslu għal telf mhux ġustifikat fil-baġit tal-Unjoni u li t-tħaddim korrett tad-dwana għandu impatt dirett fuq il-kalkolu tal-VAT; jiddeplora l-fatt li l-Kummissjoni ma ħaditx miżuri xierqa biex tirrimedja dan matul l-aħħar 10 snin iżda kienet qed tistaħba wara r-regoli li kienu jidhru li huma pjuttost xierqa fuq il-karta;

29. Jinnota b’dispjaċir il-fatt li sa mill-introduzzjoni tiegħu, il-mudell tal-ġbir tal-VAT baqa’ ma nbidilx; jemmen li dan għadda żmienu, minħabba l-ħafna tibdiliet li seħħew fl-ambjent teknoloġiku u ekonomiku;

30. Iħeġġeġ lill-Kummissjoni u lill-Istati Membri biex jimmonitorjaw u jwieġbu b’mod effettiv għal xejriet kemm eżistenti kif ukoll ġodda fil-frodi, u jitlob li l-Kummissjoni tinforma lill-Kumitat għall-Kontroll tal-Baġit sa Settembru 2013 dwar liema miżuri temporanji u permanenti ttieħdu abbażi tal-proċedura doganali 42, mhux biss mill-Unjoni, iżda wkoll fil-livell nazzjonali u x’kien l-effett tagħhom fuq in-numru ta’ każijiet ta’ frodi; jieħu nota tal-Green Paper tal-Kummissjoni dwar il-futur tal-VAT – Lejn sistema tal-VAT aktar sempliċi, aktar soda u aktar effiċjenti (COM(2010) 695), u jitlob biex isiru proposti konkreti rigward ir-riforma tal-VAT;

31. Jistieden lill-Kummissjoni tħeġġeġ lill-Istati Membri jissimplifikaw il-liġi tagħhom dwar il-VAT, tintroduċi forma standard għan-notifika tal-implimentazzjoni tal-VAT lill-awtoritajiet fiskali u tistabbilixxi ġestjoni uniformi u xierqa ta’ każijiet ta’ eżenzjoni mill-VAT mill-awtoritajiet doganali tal-Istati Membri, u tiżgura disponibilità akbar ta’ dawk it-testi leġiżlattivi tradotti għall-Ingliż, il-Franċiż u l-Ġermaniż bħala rekwiżit minimu;

32. Jiddeplora l-posponiment tad-dħul fis-seħħ tal-Kodiċi Doganali Modernizzat (MMC) kif ipprovdut fil-proposta tal-Kummissjoni għal regolament tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni (COM(2012) 64), u jqis id-data l-ġdida proposta tal-31 ta’ Diċembru 2020 bħala waħda inaċċettabbli; ifakkar li r-Regolament (KE) Nru 450/2008 tal-Parlament Ewropew u tal-Kunsill tat-23 ta’ April 2008 li jistabbilixxi l-Kodiċi Doganali Komunitarju (Kodiċi Doganali Modernizzat) (10) ipprovda li l-KDM jidħol fis-seħħ sal-24 ta’ Ġunju 2013, u jħeġġeġ lill-Kummissjoni u lill-Istati Membri jieħdu l-passi meħtieġa sabiex iħaffu l-proċess ta’ preparazzjoni;

33. Jissuġġerixxi b’mod qawwi lill-Istati Membri kollha biex jieħdu sehem fil-Qasam ta’ Ħidma 3 tal-Eurofisc dwar operazzjonijiet frodulenti bl-użu tal-proċedura tad-dwana 4200;

34. Jaqbel mal-proposta tal-Kummissjoni għal Direttiva tal-Kunsill li temenda d-Direttiva 2006/112/KE dwar is-sistema komuni ta’ taxxa fuq il-valur miżjud fir-rigward tal-evażjoni tat-taxxa marbuta mal-importazzjoni u ma’ operazzjonijiet oħra transkonfinali (COM(2008) 805), li għandha l-għan li tintroduċi r-responsabilità konġunta ta’ operazzjonijiet fi ħdan l-Unjoni, fejn l-importaturi jinżammu responsabbli in solidum f’każijiet meta t-telf tal-VAT ikun irriżulta minn rappurtaġġ falz, rappurtaġġ li jkun sar tard jew rappurtaġġ mhux komplut tal-operazzjoni lill-awtorità tal-VAT, u jkunu soġġetti għal penali xierqa;

35. Jenfasizza l-importanza ta’ kooperazzjoni aktar intensiva u rapida bejn l-Istati Membri, monitoraġġ aħjar tal-iskambji ta’ informazzjoni u kuntatti aktar diretti bejn l-uffiċċji tat-taxxa u tad-dwana lokali, inkluż permezz ta’ Sistema ta’ Skambju ta’ Informazzjoni dwar il-VAT (VIES), sabiex ikun żgurat li l-Istati Membri jipprovdu biżżejjed għajnuna lil xulxin;

36. Jirrakkomanda lill-Istati Membri jagħtu lill-awtoritajiet doganali tagħhom aċċess onlajn għan-numri ta’ identifikazzjoni tal-VAT li jinsabu fil-VIES mingħajr aktar dewmien, biex dawn tal-aħħar ikunu jistgħu jissodisfaw l-obbligi tagħhom li jivverifikaw in-numri tal-VAT miġbura fid-dikjarazzjonijiet doganali; jitlob li l-Kummissjoni żżomm lill-kumitati kompetenti tal-Parlament u lill-Qorti tal-Awdituri infurmati fuq bażi ta’ kull xahar dwar l-iżviluppi fl-Istati Membri kollha fir-rigward tal-prevenzjoni tal-frodi fil-kuntest tal-proċedura doganali 42;

37. Jistieden lill-Kummissjoni toħloq sistema li tgħaqqad l-għajnuna fil-qasam doganali u l-kooperazzjoni amministrattiva fil-qasam tal-VAT biex ikunu żgurati flussi effettivi ta’ informazzjoni, sabiex l-awtoritajiet relevanti f’qasam wieħed ikunu regolarment infurmati dwar kwalunkwe azzjoni fil-qasam l-ieħor; iqis li dan iwassal biex il-kooperazzjoni bejn l-awtoritajiet kompetenti u l-impożizzjoni tal-VAT fl-Istat Membru ta’ destinazzjoni jkunu aktar effettivi u rapidi;

38. Jenfasizza r-rwol tal-gvern elettroniku li jżid it-trasparenza u li jiġġieled kontra l-frodi u l-korruzzjoni, biex b’hekk ikunu ssalvagwardjati l-fondi pubbliċi; jenfasizza li l-Unjoni għadha lura meta mqabbla mal-imsieħba industrijali tagħha, fost l-oħrajn minħabba nuqqas ta’ interoperabilità tas-sistemi (11); jenfasizza li l-Unjoni għandha żżid l-isforzi tagħha biex tilħaq ġenerazzjoni ġdida ta’ gvern elettroniku;

39. Jinnota li operazzjonijiet dokumentati, elettroniċi u mhux fi flus kontanti jagħmlu l-parteċipazzjoni fl-ekonomija sewda aktar diffiċli, u li jidher li hemm korrelazzjoni qawwija bejn il-proporzjon ta’ pagamenti elettroniċi f’pajjiż u l-ekonomija sewda tiegħu (12); jinkoraġġixxi lill-Istati Membri biex ibaxxu l-limiti stabbiliti tagħhom għal pagamenti obbligatorji mhux fi flus kontanti;

40. Japprova r-rakkomandazzjonijiet tal-Qorti tal-Awdituri, b’mod partikolari: — ir-rakkomandazzjoni biex jiġu emendati d-Dispożizzjonijiet ta’ Implimentazzjoni tal-Kodiċi Doganali, bl-implimentazzjoni ta’ komunikazzjoni obbligatorja tan-numri relevanti tal-ID tal-VAT, — ir-rakkomandazzjoni biex tiġi emendata d-Direttiva tal-VAT sabiex l-importaturi jinżammu responsabbli in solidum għat-telf tal-VAT, — ir-rakkomandazzjoni lill-Kummissjoni biex tipprovdi gwida lill-Istati Membri dwar l-assistenza u l-kooperazzjoni amministrattiva, — ir-rakkomandazzjoni biex tiġi pprovduta l-verifika awtomatika tan-numri tal-ID tal-VAT u l-ħolqien ta’ profil ta’ riskju tal-UE skont il-proċedura doganali 42, — ir-rakkomandazzjoni biex tiġi emendata d-Direttiva tal-VAT li tippermetti r-rikonċiljazzjoni bejn id-data tad-dwana u dik tat-taxxa, — ir-rakkomandazzjoni biex jiġi previst skambju ta’ informazzjoni li huwa meħtieġ għall-impożizzjoni korretta tal-VAT, — ir-rakkomandazzjoni biex jiġi stabbilit skambju dirett u awtomatiku ta’ data dwar operazzjonijiet suxxettibbli għal riskji skont il-proċedura doganali 42; jistieden lill-Kummissjoni biex tirrapporta fuq bażi ta’ 6 xhur dwar kif u meta se timplimenta dawn ir-rakkomandazzjonijiet;

Parti III Rapport Speċjali Nru 14/2011 tal-Qorti tal-Awdituri intitolat “L-Assistenza tal-UE tejbet il-kapaċità tal-Kroazja fir-rigward tal-ġestjoni tal-finanzjament wara l-adeżjoni?”

41. Jilqa’ r-Rapport Speċjali Nru 14/2011 tal-Qorti tal-Awdituri, u jħaddan il-konklużjonijiet tal-Qorti tal-Awdituri, b’mod partikolari s-sejbiet tagħha li “b’mod ġenerali, l-assistenza tal-UE għal qabel l-adeżjoni, mogħtija lill-Kroazja, qiegħda tkun ta’ kontribut sinifikanti biex il-Kroazja timxi ‘l quddiem fil-bini tal-kapaċità amministrattiva tagħha għall-ġestjoni ta’ iktar finanzjament mill-UE għal wara l-adeżjoni”; jilqa’ r-rwol sinifikanti u pożittiv tal-assistenza ta’ qabel l-adeżjoni sabiex tħejji lill-awtoritajiet Kroati għall-ġestjoni tal-politiki ta’ koeżjoni u dawk rurali fil-perjodu ta’ wara l-adeżjoni;

42. Jiddispjaċih li r-rapport tal-Qorti tal-Awdituri ma jinkludix biżżejjed informazzjoni dwar il-livelli ta’ żball jew ta’ frodi kif ukoll dwar is-segwitu, inkluż dak ġudizzjarju jekk ikun meħtieġ, kif ukoll dwar il-valutazzjoni tal-prestazzjoni;

43. Jenfasizza, madankollu, li l-Qorti tal-Awdituri tikkonkludi li “l-assistenza kisbet biss suċċess parzjali s’issa fil-kisba tal-objettivi tagħha, u żieda ulterjuri fil-progress fil-bini tal-kapaċità għandha tiġi appoġġjata f’numru ta’ oqsma ewlenin kemm qabel kif ukoll wara l-adeżjoni”; jieħu nota tas-sejbiet tal-Qorti li “fil-maġġoranza tal-oqsma li jirrigwardaw l-assistenza ta’ qabel l-adeżjoni, il-Kummissjoni għadha ma sabitx lill-Kroazja kapaċi biżżejjed biex tkun tista’ tawtorizzaha timplimenta l-assistenza mingħajr kontrolli ex ante min-naħa tal-Kummissjoni” u li “minkejja l-progress riċenti li nkiseb, il-kapaċità tal-akkwist u l-ġlieda kontra l-korruzzjoni huma żewġ oqsma fejn hemm bżonn partikolari li jissaħħaħ l-appoġġ għall-awtoritajiet Kroati”;

44. Jesprimi t-tħassib tiegħu, fid-dawl ta’ ċerti każijiet ta’ nuqqas ta’ preparazzjoni tal-amministrazzjonijiet u tal-istituzzjonijiet, u tat-tranżizzjoni mill-finanzjamenti tal-adeżjoni għal dawk permezz tal-fondi strutturali fl-adeżjonijiet preċedenti mal-UE, dwar kif jistgħu jkunu evitati riskji simili għall-Kroazja;

45. Huma mħasseb dwar il-fatt li, barra mill-attenzjoni partikolari li l-Qorti tal-Awdituri ddedikat lill-allinjament tal-leġiżlazzjoni, se jkun meħtieġ monitoraġġ kontinwu u jeħtieġ li jibdew jitħaddmu miżuri bil-għan li jittrattaw: — il-livelli inadegwati ta’ assorbiment għal numru ta’ programmi reċenti; — l-adegwatezza tal-awditjar estern u tal-kapaċità tal-kontroll intern; — l-istabilità tal-proċeduri fil-programmi ta’ finanzjament; — il-kwistjonijiet marbuta mat-trasparenza u l-bżonn ta’ titjib tas-sensibilizzazzjoni tal-partijiet interessati u tal-pubbliku ġenerali; — il-kwistjonijiet ta’ effiċjenza, effikaċja u ekonomija fl-użu tal-fondi, permezz tal-valutazzjonijiet tal-prestazzjoni;

46. Iħaddan ir-rakkomandazzjonijiet tal-Qorti tal-Awdituri, u b’mod partikolari jistieden lill-Kummissjoni u lill-awtoritajiet Kroati jaħdmu flimkien mill-qrib sabiex iżidu l-prijorità mogħtija lill-bini tal-kapaċità ta’ akkwist bl-implimentazzjoni ta’ pjanijiet għal taħriġ fuq il-post tax-xogħol u lil hinn minnu, jieħdu passi ikbar biex jintlaħqu l-bżonnijiet tal-bini tal-kapaċità fil-livell reġjonali u lokali, u jiżviluppaw aktar l-evalwazzjoni tal-effikaċja tal-proġetti, kif ukoll jibnu portafoll ta’ proġetti maturi li jkunu jistgħu jassorbu bis-sħiħ iż-żieda tal-fondi ta’ wara l-adeżjoni disponibbli, u anki jieħdu azzjoni fir-rigward ta’ programmi ta’ żvilupp rurali, u jsaħħu l-miżuri kontra l-korruzzjoni;

47. Iħaddan ir-rakkomandazzjoni tal-Qorti tal-Awdituri lill-Kummissjoni biex tqis it-tagħlimiet li nsiltu mill-assistenza ta’ qabel l-adeżjoni lill-Kroazja fl-assistenza ta’ qabel l-adeżjoni tagħha għal pajjiżi oħra fejn applikabbli;

48. Jilqa’ l-valutazzjoni tal-Kummissjoni tal-24 ta’ April 2012 fir-rapport ta’ Monitoraġġ tagħha dwar it-tħejjijiet għall-adeżjoni tal-Kroazja li jistqarr li “B’mod ġenerali, it-tħejjijiet tal-Kroazja għall-adeżjoni mal-UE jinsabu fi stadju tajjeb. Il-Kroazja laħqet livell konsiderevoli ta’ konverġenza mal-acquis. Minn meta nħareġ ir-rapport ta’ progress tal-2011 u l-aħħar aġġornament tat-tabelli ta’ monitoraġġ tal-ħarifa tal-2011 inkiseb progress ulterjuri. Madanakollu, il-Kummissjoni identifikat għadd limitat ta’ kwistjonijiet li jeħtieġu aktar sforzi” (13);

49. Jieħu nota li għadd ta’ kwistjonijiet pendenti għadhom iridu jiġu indirizzati f’bosta mill-kapitoli tal-acquis; b’mod partikolari, għandha tingħata attenzjoni lill-allinjament leġiżlattiv fil-leġiżlazzjoni sekondarja rigward l-akkwist pubbliku, speċjalment fil-qasam tal-akkwist tad-difiża, u anki lill-implimentazzjoni xierqa tal-leġiżlazzjoni l-ġdida adottata, speċjalment fil-livell lokali, anki minħabba l-immaniġġjar futur tal-Fondi Strutturali;

50. Jieħu nota wkoll li huma meħtieġa sforzi kontinwi fil-qasam tal-kontroll finanzjarju sabiex titjieb il-funzjonalità ġenerali tal-kontroll intern tal-finanzi pubbliċi u tal-awditjar estern fil-livell ċentrali u lokali, kif ukoll fil-qasam tad-dispożizzjonijiet finanzjarji u baġitarji, fejn huwa meħtieġ li jitkompla l-bini tal-kapaċità li tikkoordina s-sistema ġenerali tar-riżorsi proprji b’mod effiċjenti wara l-adeżjoni, u tkun intensifikata l-modernizzazzjoni tal-istrateġija ta’ kontroll doganali li tiffoka aktar fuq kontrolli wara r-rilaxx;

51. Jisħaq li f’xi oqsma hi meħtieġa żieda fl-isforzi, b’mod partikolari fl-agrikoltura u fl-iżvilupp rurali, fejn għandha tingħata attenzjoni biex jiżdied l-allinjament leġiżlattiv u tissaħħaħ il-kapaċità amministrattiva fl-oqsma tal-pagamenti diretti u l-iżvilupp rurali;

52. Jesprimi t-tħassib tiegħu minħabba l-assorbiment skars tal-finanzjamenti Sapard u IPARD - partikolarment xi setturi ma kinux rappreżentati biżżejjed fl-implimentazzjoni tal-Miżura 1 (Investiment fl-azjendi agrikoli), speċjalment fis-settur tal-ħalib, is-settur tas-serer u s-settur tal-frott u l-ħaxix; iqis li dan jindika dgħufijiet serji fil-kapaċità u fl-istat ta’ preparazzjoni ta’ tali setturi biex jassorbu l-fondi futuri tal-UE;

53. Jinnota d-dewmien fl-implimentazzjoni tal-assistenza ta’ qabel l-adeżjoni; jilqa’ l-progress li sar fl-indirizzar tal-kwistjoni u jħeġġeġ lill-Kummissjoni u lill-awtoritajiet Kroati biex ikomplu jtejbu l-ħeffa tal-implimentazzjoni tal-assistenza, speċjalment billi jsaħħu l-bini tal-kapaċità; jenfasizza li l-bini tal-kapaċità fil-qafas tal-assistenza ta’ qabel l-adeżjoni għandu jkun immirat lejn l-istituzzjonijiet ċentrali kif ukoll lejn l-istrutturi reġjonali u lokali; jinsab imħasseb li fil-każ tal-Kroazja, attenzjoni insuffiċjenti għal dan l-aspett aħħari tista’ twassal sabiex ma jkollhomx kapaċità u esperjenza amministrattiva adegwati għall-implimentazzjoni tal-assistenza tal-Unjoni;

54. Itenni li l-għan tal-assistenza ta’ qabel l-adeżjoni huwa, fost l-oħrajn, li jirrinforza l-kapaċità tal-istati kandidati li jassorbu l-fondi tal-UE futuri b’mod effiċjenti u trasparenti; jilqa’ għaldaqstant, l-aproċċi l-ġodda li ntużaw mill-Kummissjoni fl-ippjanar ta’ assistenza ta’ qabel l-adeżjoni għall-Kroazja, bħall-irbit ta’ proġetti speċifiċi għall-bini tal-kapaċità ma’ negozjati dwar l-adeżjoni, li jippermettu programmi operattivi pluriennali;

55. Jistieden lill-Kummissjoni żżid kemm jista’ jkun il-potenzjal għat-tagħlim istituzzjonali u l-bini tal-kapaċità fl-istati kandidati u dawk li potenzjalment jistgħu jkunu pajjiżi kandidati, b’mod partikolari permezz tal-allinjament ulterjuri tal-proċeduri ta’ assistenza ta’ qabel l-adeżjoni ma’ dawk użati taħt il-Fond Strutturali, il-Fond Soċjali Ewropew u l-Fond Agrikolu Ewropew għall-Iżvilupp Rurali;

56. Jieħu nota wkoll li, fir-rigward tal-politika reġjonali u l-koordinament tal-istrumenti strutturali, jeħtieġ li jiġu ffukati sforzi kostanti u addizzjonali fuq l-implimentazzjoni effettiva tal-pjanijiet biex tiżdied il-kapaċità amministrattiva għall-fini tal-implimentazzjoni tal-politika ta’ koeżjoni futura u l-ħolqien ta’ riżerva ta’ proġetti maturi;

57. Jistieden lill-awtoritajiet Kroati jieħdu miżuri biex jindirizzaw il-preokkupazzjonijiet imsemmija hawn fuq, u jistieden lill-Kummissjoni tirrapporta dwar il-progress tal-Kroazja fl-indirizzar ta’ dawn il-kwistjonijiet u kwistjonijiet pendenti oħra;

58. Ifaħħar il-progress li sar min-naħa tal-Kroazja fir-rigward tat-tisħiħ tal-kapaċità istituzzjonali u amministrattiva tagħha u l-konsolidament tal-ġestjoni tal-assistenza ta’ qabel l-adeżjoni;

59. Jilqa’ t-twaqqif tal-Ministeru Kroat għall-Iżvilupp Reġjonali u l-Fondi tal-UE f’Diċembru 2011 u l-fatt li l-Ministru għall-Iżvilupp Reġjonali u l-Fondi tal-UE ġie maħtur ukoll biex iservi bħala Deputat Prim Ministru, li juri l-impenn tal-gvern il-ġdid fi kwistjonijiet ta’ żvilupp reġjonali u użu tal-fondi tal-Unjoni;

60. Jieħu nota li l-Kroazja għamlet sforz konsiderevoli fl-istabbiliment ta’ amministrazzjoni finanzjarja tajba u sistema ta’ kontroll, li għandha tirriżulta fir-rinunzja mistennija tal-kontrolli ex ante fit-tieni nofs tal-2012; jenfasizza mandankollu, li tinħtieġ aktar azzjoni msaħħa fid-dawl tal-fatt li fil-maġġorparti tal-oqsma, il-Kummissjoni għadha ma awtorizzatx lill-Kroazja sabiex timplimenta l-assistenza ta’ qabel l-adeżjoni mingħajr kontrolli ex ante;

61. Jilqa’ l-fatt li minn Jannar 2012, l-Att il-ġdid dwar l-Akkwist Pubbliku daħal fis-seħħ, li jiżgura żieda fit-trasparenza, u li s-sena 2011 rat it-twettiq tal-proġett IPA ta’ ġemellaġġ qasir (Twinning light) tal-2008 bl-isem “Tisħiħ tal-Kapaċitajiet biex ikunu Rimedjati Irregolaritajiet fil-Proċeduri tal-Akkwist Pubbliku”, li inkluda inter alia sforzi fir-rigward taż-żieda tal-għarfien;

62. Iħeġġeġ lill-Kummissjoni u lill-awtoritajiet Kroati biex l-akkumulazzjoni ta’ kapaċitajiet qawwija fil-qasam tal-akkwist pubbliku tingħata prijorità; jenfasizza f’dan il-kuntest li l-ġlieda kontra l-korruzzjoni għandha rwol ċentrali fil-proċess ta’ adeżjoni kollu kemm hu, u n-nuqqas ta’ implimentazzjoni ta’ miżuri ta’ prevenzjoni kontra l-korruzzjoni se jimpedixxi l-assorbiment futur tal-assistenza tal-Unjoni;

Parti IV Rapport Speċjali Nru 16/2011 tal-Qorti tal-Awdituri intitolat “Għajnuna finanzjarja tal-UE għad-diżattivazzjoni ta’ impjanti nukleari fil-Bulgarija, il-Litwanja u s-Slovakkja: Kisbiet u Sfidi Futuri”

63. Jenfasizza li d-diżattivazzjoni se tkun kwistjoni dejjem aktar importanti fis-snin li ġejjin peress li terz tal-133 reattur nukleari li joperaw f’14-il Stat Membru għandhom jingħalqu sal-2025 (14);

64. Jistieden lill-Kumitat għall-Baġits tiegħu u lill-Kumitat għall-Industrija, ir-Riċerka u l-Enerġija jqisu l-konklużjonijiet tal-Kumitat għall-Kontroll tal-Baġit fin-negozjati dwar il-Qafas Finanzjarju Pluriennali l-ġdid (2014-2020);

Il-konklużjonijiet tal-Qorti tal-Awdituri

65. Jenfasizza li l-konklużjonijiet tal-Qorti tal-Awdituri jistgħu jingħataw fil-qosor kif ġej: “(a) B’riżultat ta’ qafas ta’ politika relattivament laxk, il-programmi ma jibbenefikawx minn valutazzjoni komprensiva tal-ħtiġijiet, prijoritizzazzjoni, l-iffissar ta’ għanijiet u riżultati speċifiċi li għandhom jintlaħqu. Ir-responsabbiltajiet huma mxerrdin, b’mod partikolari dawk li jirrigwardaw il-monitoraġġ u l-ilħuq tal-objettivi tal-programmi fit-totalità tagħhom. Is-superviżjoni mill-Kummissjoni tiffoka fuq l-eżekuzzjoni baġitarja u l-implimentazzjoni tal-proġetti. (b) M’hemmx valutazzjoni komprensiva li tirrigwarda l-progress tal-proċess tad-diżattivazzjoni u tal-mitigazzjoni. Ġie nnutat li kien hemm dewmien u spejjeż żejda fil-proġetti ta’ infrastruttura prinċipali. (c) Għalkemm ir-reatturi ngħalqu bejn l-2002 u l-2009, il-programmi għadhom ma wasslux għat-tibdiliet organizzattivi meħtieġa biex jippermettu lill-operaturi jinbidlu f’organizzazzjonijiet effettivi għad-diżattivazzjoni. (d) Ir-riżorsi finanzjarji disponibbli bħalissa (inkluża kontribuzzjoni finanzjarja tal-UE li tammonta għal EUR 2,85 biljun sal-2013) mhumiex se jkunu suffiċjenti, u n-nuqqas ta’ finanzjament huwa sinifikanti (madwar EUR 2,5 biljun).” (15);

66. Jinnota barra minn hekk, li l-iskema ta’ finanzjament imressqa mill-Kummissjoni ma kinitx suġġetta għal valutazzjoni ex ante komprensiva;

Konklużjonijiet tal-Parlament

67. Jirrikonoxxi li s-sitwazzjoni deskritta fir-rapport tal-Qorti tal-Awdituri tirreferi għall-perjodu sal-aħħar tal-2010 u li sussegwentament, il-Kummissjoni ħadet numru ta’ inizjattivi;

68. Jinnota li l-objettiv globali tal-Unjoni fil-qasam nukleari huwa li timmassimizza s-sikurezza nukleari;

69. Jinnota l-fehma tal-Kummissjoni li daħħlet qafas proċedurali li jistabbilixxi objettivi speċifiċi, jiddefinixxi r-rwoli u r-responsabbiltajiet u jiddefinixxi b’mod ċar ir-rekwiżiti ta’ rappurtar u ta’ superviżjoni (16);

70. Jinnota r-risposta tal-Kummissjoni li tispjega li l-valutazzjoni tal-ħtiġijiet kienet parti mill-valutazzjoni tal-impatt (SEC(2011)1387) imwettqa fl-2011; il-valutazzjoni tal-impatt kopriet il-progress li sar s’issa, l-isfidi li fadal u ħarsa ġenerali lejn is-sitwazzjoni tal-finanzjament;

71. Ifakkar li t-Trattati ta’ Adeżjoni tal-Bulgarija u s-Slovakkja jistabbilixxu l-limiti għall-għoti ta’ assistenza finanzjarja tal-Unjoni għall-2009 u l-2006 rispettivament;

72. Jilqa’ l-proposta għal Regolament tal-Kunsill dwar l-appoġġ, min-naħa tal-Unjoni Ewropea, għall-programmi ta’ għajnuna għad-dekummissjonar ta’ impjanti nukleari fil-Bulgarija, il-Litwanja u s-Slovakkja (COM(2011) 783) li tibbaża ruħha fuq konsultazzjoni estensiva mal-partijiet interessati, mal-Istati Membri kkonċernati - il-Bulgarija, il-Litwanja u s-Slovakkja - u gruppi ta’ esperti fid-diżattivazzjoni; jilqa’ l-fatt li l-konklużjonijiet tar-riżoluzzjoni tal-Parlament tal-5 ta’ April 2011 (17) u l-konklużjoni u r-rakkomandazzjonijiet tal-awditu tal-prestazzjoni tad-diżattivazzjoni tal-2011 tal-Qorti tal-Awdituri ntużaw bħala kontribuzzjoni;

73. Josserva li l-esperti talbu pjan ta’ diżattivazzjoni sod u komplet bħala l-bażi għall-implimentazzjoni ta’ aktar appoġġ mill-Unjoni, inklużi estimi sħaħ tal-ispejjeż sad-data tat-tlestija tad-diżattivazzjoni; iqis li għandha tingħata indikazzjoni ċara tal-kofinanzjament nazzjonali u l-mod kif se jinkiseb dan il-finanzjament nazzjonali fit-tul taż-żmien;

74. Jinnota b’sodisfazzjon li l-objettivi intermedjarji prinċipali, kif definiti fil-valutazzjoni tal-impatt tal-Kummissjoni msemmija hawn fuq (18), kienu appoġġati b’mod ċar mill-partijiet interessati, kif kien l-iffukar tal-appoġġ tal-Unjoni fuq l-ilħuq ta’ objettivi intermedjarji konkreti bl-ogħla valur miżjud tal-Unjoni; jinnota li l-proċeduri ta’ konformità u l-monitoraġġ mill-qrib tal-ispejjeż għandhom jiġu kkunsidrati mil-bidu nett;

75. Itenni u jenfasizza l-impenji reċiproċi meħuda mill-Unjoni u l-Bulgarija, is-Slovakkja u l-Litwanja fir-rigward tad-diżattivazzjoni, rispettivament, ta’erba’ unitajiet tal-Impjant tal-Enerġija Nukleari Kozloduy, l-Unità 1 u l-Unità 2 tal-Impjant Nukleari Bohunice V1 u l-Unitajiet 1 u 2 tal-Impjant tal-Enerġija Nukleari Ignalina;

76. Jiddeplora l-fatt li, fil-każ tal-impjant nukleari ta’ Ignalina, proġetti rilevanti ħafna bħal B1 u B234 iffaċċjaw dewmien serju minħabba tilwim tekniku u kummerċjali, li ħoloq dannu ekonomiku estensiv kif ukoll nuqqas ta’ kontinwità fil-proċess ta’ diżattivazzjoni;

77. Jemmen li l-pjan direzzjonali, b’soluzzjonijiet tekniċi li kien hemm qbil dwarhom, deċiż f’Lulju 2012 mill-impjant nukleari ta’ Ignalina u minn NUKEM/GNS, jikkostitwixxi pass importanti ‘l quddiem sabiex tingħeleb is-sitwazzjoni ta’ imblokk relatata mal-faċilità ta’ ħażna provviżorja ta’ fjuwil użat B1;

78. Jiddeplora l-fatt li r-rapport dettaljat tal-progress dwar l-implimentazzjoni tal-pjan direzzjonali, mistenni fil-5 ta’ Ottubru 2012, ma ssodisfax l-iskadenza;

79. Jilqa’ l-progress miksub dwar xi wħud mill-kwistjonijiet koperti mill-pjan direzzjonali, bħall-validazzjoni tal-kontenituri u l-miżuri ta’ titjib relatati mal-krejns;

80. Għadu mħasseb, madankollu, li kwistjonijiet pendenti bħall-problema tal-ammortizzaturi u t-trattament tat-tnixxija u tal-fjuwil li m’għadux tajjeb għadu ma kienx hemm qbil dwarhom, u għalhekk jostakolaw l-implimentazzjoni rapida tal-pjan direzzjonali msemmi hawn fuq;

81. Iħeġġeġ liż-żewġ partijiet involuti jikkonkludu ftehim rapidu u f’ħin utli dwar il-kwistjonijiet kollha li għadhom pendenti;

82. Jappoġġa l-konklużjonijiet tal-missjoni għall-ġbir tal-fatti tal-Kumitat għall-Kontroll tal-Baġit fil-Litwanja bejn l-10 u t-12 ta’ Lulju 2012 u f’dan ir-rigward jemmen li l-għajnuna finanzjarja tal-Unjoni għandha tiġi sospiża sakemm jintlaħaq ftehim fil-każ tal-proġetti B1 u B234;

83. Jappoġġa l-proposta tal-Kummissjoni dwar l-allokazzjoni ta’ EUR 230 miljun oħra għall-impjant tal-enerġija nukleari ta’ Ignalina għall-perjodu 2014 sa 2017; itenni li l-flus għandhom ikunu allokati biss jekk il-kundizzjonalitajiet ex ante stipulati fil-proposta msemmija hawn fuq għal regolament tal-Kunsill ikunu ġew issodisfati; jemmen li l-għajnuna finanzjarja mill-Unjoni għandha tiġi konkluża wara dik id-data;

84. Jinsisti li l-attività tad-diżattivazzjoni għandha tkun ippjanata b’mod sikur u effiċjenti li jippermetti rilaxx rapidu tal-liċenzja tad-diżattivazzjoni, skont l-iskedi ta’ żmien stabbiliti fil-pjanijiet rispettivi ta’ diżattivazzjoni;

85. Jistieden lill-Kummissjoni biex tipprovdi lill-Parlament stima tal-finanzjament meħtieġ għad-diżattivazzjoni irriversibbli u totali tat-tliet impjanti tal-enerġija nukleari;

86. Ifakkar li l-awtoritajiet nazzjonali regolatorji nukleari biss jistgħu joħorġu liċenzji għad-diżattivazzjoni lil persuni legali f’konformità stretta mal-leġiżlazzjoni nazzjonali korrispondenti;

87. Jistieden lill-Gvern tal-Litwanja jistabbilixxi tim indipendenti ta’ ġestjoni tal-proġett għall-proġetti B1 u B234; josserva li ġestjoni indipendenti ta’ proġetti implimentati mill-impjant nukleari ta’ Ignalina għandha wkoll tiġi stabbilita, kif propost mill-Uffiċċju Nazzjonali tal-Awditjar Litwan;

88. Jitlob li tiġi stabbilita skadenza ċara u inekwivoka għall-ksib tal-liċenzji tad-diżattivazzjoni, jekk dan għadu ma sarx;

89. Jinnota bi tħassib li hemm dewmien fil-kostruzzjoni u fl-ikkompletar tal-faċilitajiet provviżorji biex jinħażen il-fjuwil użat, u sakemm ikunu disponibbli dawn il-faċilitajiet, ma jistgħux jitneħħew il-vireg tal-fjuwil nukleari; josserva li fir-rigward tal-impjant nukleari ta’ Ignalina, it-tneħħija u l-ħażna provviżorja f’kundizzjoni ta’ sikurezza ta’ vireg nukleari mill-Unità 2 għandhom ikunu prijorità;

90. Jitlob li n-nuqqas ta’ qbil dwar l-interpretazzjoni tat-trattati, l-aġġudikazzjoni tal-kuntratti u t-tilwim tekniku u kummerċjali kontinwu bejn l-impjant nukleari ta’ Ignalina u l-kuntrattur ewlieni għaż-żewġ proġetti jiġi sottomess għal proċedura ta’ arbitraġġ; jinnota li kwalunkwe għajnuna finanzjarja addizzjonali mill-Unjoni għandha tkun sospiża sakemm tkun solvuta t-tilwima; jistieden lill-Kummissjoni tirraporta lill-Parlament fuq bażi annwali dwar is-sitwazzjoni;

91. Huwa mħasseb serjament li l-Qorti tal-Awdituri stmat in-nuqqas finanzjarju għat-tlestija tal-proġetti ta’ diżattivazzjoni fil-livell ta’ EUR 2 500 miljun; b’hekk jinħoloq nuqqas konsiderevoli fil-finanzjament;

92. Jistieden lill-Kummissjoni tikkoopera mal-gvernijiet tal-Bulgarija, il-Litwanja u s-Slovakkja u timmassimizza l-progress fid-diżattivazzjoni tal-impjanti tal-enerġija nukleari billi tqiegħed għad-dispożizzjoni biżżejjed finanzjament sal-2017 jew, fejn xieraq, sal-2020; jistieden lill-Kummissjoni, barra minn hekk, tistabbilixxi miri ta’ implimentazzjoni ambizzjużi u timmonitorja l-progress fil-ksib ta’ dawk il-miri; huwa tal-fehma li għandhom jiġu applikati pieni fil-każ ta’ nuqqas li jintlaħqu dawk il-miri; jitlob li jiġi ppreżentat rapport annwali dwar il-progress lill-Parlament;

93. Jinnota li minn meta bdiet id-diżattivazzjoni tal-impjanti tal-enerġija nukleari fil-Litwanja, fis-Slovakkja u fil-Bulgarija, ir-responsabbiltà u l-obbligi tal-Istati Membri parteċipanti fil-proċess ta’ diżattivazzjoni ma ġiex definit b’mod ċar; jinnota li l-piż li ġej mir-responsabbiltà għall-proċess kollu kemm hu tad-diżattivazzjoni li jagħlqu l-impjanti tal-enerġija nukleari tagħhom kien sproporzjonat għall-Istati Membri;

94. Jilqa’ l-fatt li l-proposta msemmija hawn fuq għal regolament tal-Kunsill (COM(2011) 783) mhux biss tistabbilixxi objettivi ġenerali iżda tistabbilixxi wkoll objettivi speċifiċi, li jistgħu jitkejlu u jintlaħqu, rilevanti u bi skeda ta’ żmien għat-tliet Stati Membri; jinnota li se jiġu definiti objettivi u indikaturi oħra tal-prestazzjoni fil-livell tal-proġetti, fil-miżuri ta’ implimentazzjoni u fil-programmi annwali ta’ ħidma;

95. Huwa tal-fehma li fil-proposta għal regolament tal-Kunsill, il-bażi legali għall-għoti ta’ finanzjament addizzjonali għall-programm Ignalina għandu jkun il-Protokoll Nru 4 tal-Att ta’ Adeżjoni u mhux l-Artikolu 203 tat-Trattat li jistabbilixxi l-Komunità Ewropea tal-Enerġija Atomika;

96. Jilqa’ l-fatt li, mhux iktar tard mill-aħħar tal-2015, il-Kummissjoni għandha tistabbilixxi rapport ta’ valutazzjoni dwar l-ilħuq tal-objettivi tal-miżuri kollha, fil-livell ta’ riżultati u impatti, l-effiċjenza tal-użu tar-riżorsi u l-valur miżjud tal-Unjoni tagħhom, bil-ħsieb ta’ deċiżjoni li temenda jew tissospendi l-miżuri; jitlob lill-Kummissjoni tagħtih kopja tar-rapport ta’ valutazzjoni;

97. Jistieden lill-Bank Ewropew għar-Rikostruzzjoni u l-Iżvilupp (BERŻ) iqiegħed ir-rapporti tiegħu dwar l-implimentazzjoni tal-proġetti fil-Bulgarija, fil-Litwanja u fis-Slovakkja għad-dispożizzjoni tal-Parlament;

98. Jitlob lill-Kummissjoni u lill-Qorti tal-Awdituri jivvalutaw il-valur miżjud tal-kooperazzjoni mal-BERŻ, u l-kapaċità tiegħu li jagħmilha ta’ amministratur tal-fondi, meta jitqies li l-Unjoni tipprovdi 96 % tal-finanzjament;

99. Jistieden lill-Kummissjoni tfassal rapport dwar il-proċessi ta’ diżattivazzjoni f’dawk it-tliet pajjiżi; jistieden lill-Kummissjoni tfassal ukoll rapport dwar id-diżattivazzjoni tal-impjant tal-enerġija nukleari fi Greifswald, bil-ħsieb li tiġi stabbilita l-aħjar prattika teknika u organizzattiva, u b’hekk tinħoloq bażi ta’ referenza għal proġetti futuri ta’ diżattivazzjoni;

Parti V Rapport Speċjali Nru 1/2012 tal-Qorti tal-Awdituri intitolat “L-effettività tal-għajnuna għall-iżvilupp mill-Unjoni Ewropea għas-sigurtà alimentari fl-Afrika sub-Saħarjana”

100. Jilqa’ r-rapport tal-Qorti tal-Awdituri u l-konklużjoni ġenerali tagħha li l-għajnuna għall-iżvilupp mogħtija mill-Unjoni għas-sigurtà alimentari fl-Afrika sub-Saħarjana hija fil-biċċa l-kbira effikaċi u tagħti kontribut importanti għall-ksib tas-sigurtà alimentari fil-pajjiżi sħab li għad ma għandhomx settur agrikolu sostenibbli u sikur; josserva madankollu, li skont il-Qorti tal-Awdituri, għad hemm lok għal titjib sinifikanti f’għadd ta’ oqsma;

101. Jieħu nota, b’sodisfazzjoni, tal-konstatazzjoni tal-Qorti tal-Awdituri li, fejn is-sigurtà alimentari hija parti mill-istrateġija tal-Fond Ewropew għall-Iżvilupp (FEŻ), l-għajnuna għall-iżvilupp mogħtija mill-Unjoni hija rilevanti immens għall-bżonnijiet u l-prijoritajiet tal-Afrika sub-Saħarjana, u li l-Kummissjoni ffokat l-għajnuna għall-iżvilupp mogħtija mill-Unjoni fuq il-pajjiżi bl-aktar numru għoli ta’ persuni li jsofru mill-malnutrizzjoni;

102. Jaqbel mal-Qorti tal-Awdituri li hemm bżonn tingħata attenzjoni akbar lis-sigurtà alimentari fl-assistenza għall-iżvilupp tal-Unjoni;

103. Jiddeplora l-fatt li għall-10 FEŻ, is-sigurtà alimentari, l-agrikoltura u l-iżvilupp rurali ntgħażlu bħala settur ewlieni għal numru anqas ta’ pajjiżi sħab meta mqabbel mad-9 FEŻ u li diversi pajjiżi bi problema ta’ sigurtà alimentari rċevew ftit għajnuna għall-iżvilupp mill-Unjoni f’dan il-qasam jew ma rċevew xejn; jaqbel mal-Qorti tal-Awdituri li dan huwa inkonsistenti mas-sitwazzjoni kritika fir-rigward tal-Għan ta’ Żvilupp tal-Millenju 1: Eqred il-faqar estrem u l-ġuħ u l-prijorità akbar li l-FEŻ kien mistenni jagħti lis-sigurtà alimentari; jistieden lill-Kummissjoni u l-Istati Membri jagħtu aktar attenzjoni lil dan il-qasam meta jkunu qed ifasslu d-dokumenti ta’ strateġija għall-pajjiż tal-FEŻ u jallokaw aktar finanzjament għal dan l-iskop;

104. Jappoġġa r-rakkomandazzjoni tal-Qorti tal-Awdituri għal valutazzjoni strutturata tal-qagħda tas-sigurtà alimentari f’kull pajjiż u għal kunsiderazzjoni sistematika tal-ambitu potenzjali għal appoġġ rilevanti tal-Unjoni mis-Servizz Ewropew għall-Azzjoni Esterna (SEAE) u l-programmazzjoni tal-Kummissjoni tal-għajnuna għall-iżvilupp mill-Unjoni, jistieden lid-Direttorat Ġenerali tal-Kummissjoni għall-Iżvilupp u l-Kooperazzjoni – EuropeAid jiżgura l-inkorporazzjoni tad-data u tal-analiżi mill-uffiċċji fil-post tad-Direttorat Ġenerali għall-Għajnuna Umanitarja u l-Protezzjoni Ċivili u minn sorsi oħra u jgħin biex jiżgura li jkunu hemm fis-seħħ sistemi effikaċi ta’ twissija bikrija għan-nuqqas ta’ sigurtà alimentari; jistieden barra minn hekk lis-SEAE jgħin jiżgura li tinbena kapaċità governattiva korrispondenti biex tħaddem dawk is-sistemi b’mod sostenibbli, u li jiġu implimentati strateġiji ta’ prevenzjoni, sabiex tissaħħaħ ir-reżiljenza ta’ dawk l-aktar vulnerabbli;

105. Josserva li wara l-kriżi tal-ikel tal-2008, li laqtet b’mod gravi lil ħafna pajjiżi tal-Afrika sub-Saħarjana, il-prezzijiet tal-ikel reġgħu gradwalment lura għal-livelli preċedenti u huwa probabbli li l-volatilità u l-ispekulazzjoni jkomplu jippersistu; jistieden lill-Kummissjoni telabora strateġiji ta’ reazzjoni għall-kontinġenzi differenti u tagħmel proposti rilevanti; jistieden lill-Kummissjoni tieħu nota wkoll tal-fatt li prezzijiet tal-ikel li kull ma jmur qed jiżdiedu huma parti minn tendenza notevoli u fuq perjodu twil ta’ żmien li qed tiżdied, aktar milli kwistjoni ta’ żmien qasir, u għaldaqstant dan jirrikjedi strateġija olistika fuq perjodu twil marbuta b’mod dirett ma’ għanijiet ta’ żvilupp aktar wesgħin; jappella għall-inklużjoni ta’ Faċilità ġdida għall-Ikel jew mekkaniżmu simili fil-Qafas Finanzjarju Pluriennali għas-snin 2014 sal-2020 ħalli tiġi żgurata l-kapaċità tal-Unjoni li tirrispondi malajr għal kriżijiet ġodda tal-ikel bl-użu ta’ fondi simili, fid-dawl tan-nuqqas ta’ prevedibbiltà ta’ kriżijiet ġodda tal-ikel u l-volatilità akbar tal-prezzijiet tal-ikel; iqis li l-ispekulazzjoni finanzjarja taggrava l-volatilità tal-prezzijiet tal-ikel u li, għaldaqstant, huwa neċessarju wkoll li jsiru interventi effikaċi kontra tali spekulazzjoni, inkluż permezz tar-regolamentazzjoni u tal-kontroll tas-suq tad-derivati;

106. Jiddeplora l-fatt li, minkejja tkabbir ekonomiku qawwi, kwart tal-popolazzjoni fl-Afrika sub-Saħarjana għadu jsofri mill-malnutrizzjoni; jirrimarka li r-reġjun għandu t-teknoloġija, l-għarfien u r-riżorsi naturali biex ibiddel dan; jenfasizza li l-paċi, id-demokrazija u l-istabbilità politika huma essenzjali peress li l-aċċess għall-art u s-swieq, id-drittijiet tal-proprjetà u l-edukazzjoni se jippermettu li tiżdied l-influwenza u r-responsabilizzazzjoni tal-gvernijiet u tal-awtoritajiet pubbliċi;

107. Josserva n-nuqqasijiet enfasizzati mill-Qorti tal-Awdituri fil-koordinazzjoni tal-użu tar-riżorsi allokati taħt il-FEŻ u l-linja baġitarja “sigurtà alimentari” għall-perjodu 1996-2006; jistieden lill-Kummissjoni tarmonizza l-objettivi taż-żewġ strumenti, bil-ħsieb li jiġi żgurat li dawn jikkomplementaw lil xulxin u li l-fondi inkwistjoni jintużaw b’mod kemm jista’ jkun effikaċi;

108. Iqis li l-Kummissjoni għandha tieħu kont sistematiku tal-qagħda tas-sigurtà alimentari u n-nuqqas kroniku ta’ sigurtà alimentari, b’mod partikolari waqt l-implimentazzjoni tal-politika tal-iżvilupp tal-Unjoni;

109. Jenfasizza l-importanza tat-tisħiħ tar-rabta bejn l-assistenza, ir-riabilitazzjoni u l-iżvilupp sabiex tiġi żgurata l-effettività tal-għajnuna; itenni l-importanza li jiġi allokat sehem xieraq tal-għajnuna tal-Unjoni għall-iżvilupp barrani (ODA) għas-settur agrikolu; jiddispjaċih li kien hemm tnaqqis kbir ħafna fil-livell ta’ għajnuna għall-iżvilupp allokat għall-agrikoltura mis-snin tmenin ‘l hawn u jistieden lill-Kummissjoni tagħti prijorità lill-agrikoltura fl-għajnuna għall-iżvilupp tagħha, inkluża l-għajnuna lill-bdiewa biex ikollhom aċċess għas-swieq; jirrimarka li l-għajnuna għall-iżvilupp hija parti minn skema akbar fejn il-kummerċ, ir-rimessi u sorsi oħra ta’ introjtu huma llum il-ġurnata aktar importanti mill-pagamenti totali tal-ODA għall-biċċa l-kbira tal-pajjiżi li qed jiżviluppaw, u li l-politika agrikola komuni tostakola kummerċ ħieles u ġust mas-swieq emerġenti;

110. Jenfasizza li l-katina tal-ikel kollha, mir-razzett sal-mejda tal-konsumatur, għandha tiġi indirizzata sabiex tissaħħaħ ir-reżiljenza tas-settur agrikolu; jemmen li impenji politiċi fit-tul mill-gvernijiet tal-Afrika sub-Saħarjana huma neċessarji ħalli jitnaqqas il-livell tal-vulnerabilità tas-settur argrikolu; jirrimarka li sussidji temporanji fil-forma ta’ żerriegħa li tiflaħ għal kundizzjonijiet estremi ta’ temp jistgħu jservu ta’ xibka ta’ sikurezza importanti għall-bdiewa li joperaw fuq skala żgħira u l-familji li, mingħajr dawn, ikunu affettwati ħażin ħafna; jenfasizza l-importanza ta’ twissijiet bikrija u xogħol preventiv fil-qasam tas-sanità, iż-żerriegħa u l-għalf għall-annimali; jiddeplora l-fatt li l-vjolenza u n-nuqqas ta’ sigurtà jikkostitwixxu ostakolu għas-sigurtà alimentari fil-futur;

111. Jenfasizza l-bżonn li jkun hemm iffukar mill-ġdid fuq il-politika alimentari li tmur lil hinn mill-għajnuna alimentari, fuq il-kooperazzjoni bejn id-donaturi u bejn id-donaturi u l-benefiċjarji, bi sħubija msaħħa fuq il-livell Ewropew u globali, kif ukoll fuq ir-rwol kruċjali tal-pajjiżi sħab fil-provvediment tar-rekwiżiti bażiċi għal kwalunkwe progress sinifikanti f’dan is-settur, bħall-paċi interna u l-investiment fl-infrastruttura rurali; jenfasizza wkoll li l-iżvilupp soċjali u ekonomiku fit-tul jirrikjedi sorsi ta’ introjtu sostenibbli apparti l-għajnuna; iqis li relazzjonijiet kummerċjali ħielsa u ġusti bejn l-Ewropa u l-pajjiżi li qed jiżviluppaw f’konformità mal-prinċipji tal-Organizzazzjoni Dinjija tal-Kummerċ huma essenzjali sabiex tissaħħaħ is-sigurtà alimentari u jitħaffef l-iżvilupp uman fl-Afrika sub-Saħarjana;

112. Jaqbel mal-Qorti tal-Awdituri li perjodu ta’ implimentazzjoni itwal għall-Faċilità għall-Ikel (2008 sal-2010) kien ikun aktar adatt fid-dawl tal-objettivi tagħha u d-differenza eżistenti ta’ finanzjament bejn l-aħħar tal-perjodu ta’ programmazzjoni tagħha u l-perjodu ta’ programmazzjoni li jmiss tal-FEŻ (mill-2014); jenfasizza l-importanza li tiġi żġurata l-kontinwità tal-għajnuna fid-dawl tal-volatilità kontinwa u l-livell għoli tal-prezzijiet tal-prodotti bażiċi; jenfasizza l-bżonn li jinstabu, f’koordinazzjoni mill-qrib mal-Programm Dinji tal-Ikel, l-Organizzazzjoni tal-Ikel u l-Agrikoltura tan-Nazzjonijiet Uniti u l-Fond Internazzjonali għall-Iżvilupp Agrikolu, il-komplimentarjetà u s-sinerġija bejn il-programmi ta’ sigurtà alimentari tal-Unjoni u l-programmi ta’ dawk u donaturi internazzjonali oħra;

113. Jinsab imħasseb sew dwar il-konstatazzjoni tal-Qorti li n-nutrizzjoni ġiet traskurata u huwa tal-fehma li dan huwa nkwetanti peress li l-malnutrizzjoni għandha konsegwenzi dannużi ħafna, b’mod partikolari jekk tirriżulta matul it-tqala u matul l-ewwel sentejn ta’ ħajja, u tista’ twassal għal dannu irriversibbli; jirrimarka li l-malnutrizzjoni tikkostitwixxi ostakolu għall-iżvilupp uman, peress li tikkawża dannu irriversibbli fuq individwi u tikkawża telf soċjali u ekonomiku kbir għall-pajjiżi; jilqa’ r-rieda tal-Kummissjoni, espressa fil-Komunikazzjoni tagħha dwar qafas ta’ politika tal-UE biex jgħin lill-pajjiżi li qed jiżviluppaw jindirizzaw l-isfidi fil-qasam tas-sigurtà tal-ikel (COM(2010) 127), li tintegra l-aspett ta’ nutrizzjoni fil-programmi tal-Unjoni; itenni t-talba tiegħu lill-Kummissjoni biex tfassal Komunikazzjoni speċifika fuq dan l-aspett u tintegra strateġiji sodi u multisettorjali dwar in-nutrizzjoni fil-politika tagħha għall-iżvilupp; jirrimarka li wieħed mill-interventi l-aktar importanti u kosteffiċjenti huwa l-emanċipazzjoni tan-nisa, li tikkostitwixxi mod b’konsegwenzi vasti li bih il-familji jiġu megħjuna jagħtu prijorità lill-kura tas-saħħa u lin-nutrizzjoni tat-tfal;

114. Jieħu nota tal-konstatazzjoni tal-Qorti tal-Awdituri li l-interventi tal-Unjoni b’mod ġenerali, kienu ġew ippjanati sew u jilħqu l-biċċa l-kbira tar-riżultati intiżi tagħhom, iżda jiddispjaċih li l-kwalità tal-objettivi kienet varjabbli u diffiċli titkejjel minħabba n-nuqqas ta’ indikaturi ta’ prestazzjoni u li s-sostenibbiltà tar-riżultati kienet dubbjuża għal dak li jikkonċerna nofs l-interventi suġġetti għall-awditu; jistieden lill-Kummissjoni tistabbilixxi objettivi aktar realistiċi u li jistgħu jitkejlu għall-interventi u ttejjeb id-definizzjoni tagħhom fil-programmi tal-appoġġ baġitarju ġenerali, fejn għandha tingħata attenzjoni speċjali għall-inkoraġġiment tal-intraprenditorija fost iż-żgħażagħ li dejjem qed jiżdiedu u l-interventi li jindirizzaw id-diskriminazzjoni tan-nisa fis-settur agrikolu;

115. Jibqa’ konvint mill-importanza tat-tisħiħ tal-aspett tan-nutrizzjoni fl-għajnuna għall-iżvilupp għas-sigurtà alimentari u jitlob lill-Kummissjoni tippreżenta rapport bil-miktub dwar il-progress tagħha f’dan ir-rigward sar-rebbiegħa tal-2013;

116. Josserva li l-impatt globali tal-azzjoni tal-Unjoni fuq is-sigurtà alimentari huwa wkoll iddeterminat mill-politiki tal-Unjoni fl-oqsma tal-agrikoltura, is-sajd, l-enerġija u l-kummerċ; jisħaq fuq il-bżonn ta’ garanzija tal-koerenza tal-politiki għall-iżvilupp, skont l-Artikolu 208 tat-Trattat dwar il-Funzjonament tal-Unjoni Ewropea, u li dawk il-politiki għandhom iħaddnu u jirrispettaw il-prinċipju “tagħmilx ħsara”;

117. Jaqbel mal-Qorti tal-Awdituri li l-Kummissjoni għandha timpenja ruħha sabiex tappoġġa aktar is-sostenibbiltà finanzjarja tal-programmi agrikoli u tat-trasferimenti soċjali;

Parti VI Rapport Speċjali Nru 2/2012 tal-Qorti tal-Awdituri intitolat “L-istrumenti finanzjarji għall-SMEs kofinanzjati mill-Fond Ewropew għall-Iżvilupp Reġjonali”

118. Jilqa’ favorevolment ir-Rapport Speċjali Nru 2/2012 li jikkonċentra fuq il-miżuri ta’ inġinerija finanzjarja kofinanzjati mill-Fond Ewropew għall-Iżvilupp Reġjonali (FEŻR) matul il-perjodi ta’ programmazzjoni 2000-2006 u 2007-2013; jirrikonoxxi li r-Rapport Speċjali Nru 2/2012 iforni tagħrif dwar l-effiċjenza u l-effikaċja tal-miżuri ta’ inġinerija finanzjarja kofinanzjati mill-FEŻR u huwa bbażat fuq kampjun ta’ awditjar ta’ proġetti fir-Renju Unit, fil-Ġermanja, fis-Slovakkja, fl-Ungerija u fil-Portugall;

119. Huwa tal-fehma li tali rapport ta’ awditjar ikun ta’ valur kbir ukoll fi tmiem il-perjodu ta’ programmazzjoni 2007-2013, billi jippermetti li jsiru konklużjonijiet ulterjuri rigward il-prestazzjoni tal-istrumenti finanzjarji għall-impriżi żgħar u medji (SMEs) kofinanzjati mill-FEŻR; iqis ukoll li l-abbozzar ta’ tali rapport fi tmiem dak il-perjodu se jagħmilha possibbli li jiġi evitat li l-iżbalji jerġgħu jsiru, filwaqt li fl-istess ħin tiżdied l-effikaċja u l-effiċjenza tal-miżuri futuri ta’ inġinerija finanzjarja kofinanzjati mill-FEŻR;

120. Jenfasizza li l-SMEs huma s-sinsla tal-ekonomija tal-Unjoni, għaliex jiġġeneraw l-impjiegi, l-innovazzjoni u l-ġid; josserva, iżda, li l-SMEs jistgħu jsofru minn diskrepanzi fil-finanzjament, minħabba li ma jkunux jistgħu jiksbu aċċess għat-tip u l-ammont ta’ finanzjament li jkollhom bżonn f’mumenti partikolari;

121. Jirrikonoxxi l-fatt li fi żmien ta’ trażżin fiskali u kapaċità mnaqqsa ta’ self tas-settur privat, l-SMEs u b’mod partikolari l-mikroimpriżi kienu dawk li l-aktar intlaqtu u għalhekk għandhom jiġu indirizzati b’mod speċifiku biex jirċievu appoġġ tal-Unjoni msaħħaħ biex ikomplu jiġġeneraw l-impjiegi, l-innovazzjoni u t-tkabbir; jinnota li għandha tingħata attenzjoni partikolari lill-SMEs li jiġġeneraw żvilupp sostenibbli fil-livell lokali u li l-politika ta’ koeżjoni, bħala strument ta’ investiment ewlieni għall-konverġenza u l-iżvilupp sostenibbli tal-Unjoni kollha, hija wieħed mill-kanali prinċipali ta’ appoġġ tal-UE għall-SMEs; jenfasizza, għalhekk, li l-użu tal-istrumenti finanzjarji fil-politika ta’ koeżjoni fir-rigward tal-SMEs għandu jissaħħaħ fil-ġejjieni peress li jista’ jiggarantixxi fondi li jistgħu jerġgħu jintużaw, irawwem sħubijiet bejn is-settur pubbliku u dak privat u jikkawża effett multiplikatur bil-baġit tal-Unjoni;

122. Ifakkar li biex tiġi sostnuta l-imprenditorija, l-Unjoni timplimenta l-politika imprenditorjali tagħha u l-politika ta’ koeżjoni tagħha l-aktar permezz ta’ għotjiet, iżda dejjem aktar permezz ta’ strumenti finanzjarji fil-qafas tal-FEŻR; josserva li l-istrumenti finanzjarji huma rimborsabbli u jistgħu jerġgħu jintużaw u b’hekk jassiguraw li gruppi suċċessivi ta’ SMEs jistgħu jibbenefikaw;

123. Jirrikonoxxi li l-implimentazzjoni tal-aċċess għall-programmi ta’ finanzjament teħtieġ l-involviment attiv ta’ intermedjarji finanzjarji, li jittrasformaw fondi pubbliċi fi strumenti finanzjarji għall-SMEs; josserva li fondi addizzjonali mogħtija mis-settur privat jistgħu jiġu miżjuda mal-finanzjament pubbliku u b’hekk jiżdied l-ammont totali disponibbli għall-investimenti fl-SMEs; josserva li din l-azzjoni hija komunement definita bħala effett ta’ ingranaġġ jew effett multiplikatur;

124. Jenfasizza li n-nuqqas ta’ aċċess għall-finanzi wassal għal tnaqqis fl-għadd ta’ negozji ġodda li għadhom jibdew (start-ups), li jfisser li r-rwol tal-istrumenti finanzjarji kofinanzjati mill-FEŻR fl-istimolazzjoni tal-imprenditorija qiegħed jassumi importanza li kulma jmur qiegħda tikber;

125. Ifakkar li l-awditjar tal-Qorti tal-Awdituri kkonċentra fuq il-miżuri ta’ inġinerija finanzjarja kofinanzjati mill-FEŻR matul il-perjodi ta’ programmazzjoni 2000-2006 u 2007-2013 u li r-riżultati tal-awditjar huma bbażati fuq rieżami dirett ta’ kampjun ta’ proġetti u fuq eżami tas-sistemi ta’ ġestjoni, monitoraġġ u informazzjoni tal-Kummissjoni u tal-Istati Membri;

126. Josserva li l-Qorti tal-Awdituri kkonċentrat l-awditjar tagħha fuq tliet tipi ewlenin ta’ strumenti finanzjarji: strumenti ta’ ekwità, ta’ self u ta’ garanzija; jikkonstata li dawn kollha huma strumenti eliġibbli għall-kofinanzjament tal-FEŻR, iżda jridu jirrispettaw ir-regoli ta’ eliġibilità tal-Unjoni u dawk nazzjonali; itenni li l-objettiv prinċipali tal-awditjar kien li jivvaluta jekk in-nefqa tal-FEŻR fuq il-miżuri tal-inġinerija finanzjarja għall-SMEs kinitx effikaċi u effiċjenti;

127. Jilqa’ b’sodisfazzjon il-konklużjonijiet u r-rakkomandazzjonijiet tal-Qorti fir-rigward tal-valutazzjoni tad-diskrepanzi tal-finanzjamenti; jinnota li fil-proposta leġiżlattiva (19) għall-perjodu ta’ programmazzjoni li jmiss tali valutazzjoni ssir obbligatorja fil-forma ta’ valutazzjoni ex ante; jistieden lill-Kummissjoni tintroduċi rekwiżiti rilevanti, inklużi punti ta’ riferiment kwantifikati, rigward ir-rwol u l-applikazzjoni tal-valutazzjoni ex ante fir-regolament rilevanti bħala parti mill-att bażiku; iqis li l-kwestjoni tad-dispożizzjonijiet dwar il-fondi li jistgħu jerġgħu jintużaw ukoll għandha tiġi ttrattata fil-proposta leġiżlattiva għall-perjodu ta’ programmazzjoni li jmiss;

128. Jikkonstata li r-regolamenti tal-Fondi Strutturali jippermettu li tiġi stabbilita preferenza għas-settur privat meta mqabbel ma’ dak pubbliku; jistieden lill-Kummissjoni ssib ġustifikazzjoni adegwata għal din il-pożizzjoni privileġġata, billi dan it-trattament jaf jillimita l-kapaċità li dak li jkun jerġa’ jidħol fil-pussess tal-fondi f’eċċess u l-possibilità li tali fondi jiġu allokati lil SMEs oħrajn;

129. Jesprimi t-tħassib tiegħu għall-fatt li l-Qorti tal-Awdituri sabet li l-effikaċja u l-effiċjenza tal-miżuri kienu ostakolati minn dawn in-nuqqasijiet li ġejjin: — il-valutazzjonijiet tad-diskrepanzi fil-finanzjament tal-SMEs, jekk disponibbli, sofrew minn nuqqasijiet sinifikanti u dawn il-valutazzjonijiet tad-diskrepanzi ma sarux pubbliċi b’mod sistematiku; — ir-regolamenti tal-Fondi Strutturali, li oriġinarjament tfasslu għall-għotjiet, fihom dgħufijiet importanti, minħabba li dawn ma jindirizzawx l-ispeċifiċitajiet tal-istrumenti finanzjarji; — qabel ma l-fondi jaslu għand l-SMEs, ġie reġistrat dewmien sinifikanti, u, meta mqabbel ma’ programmi oħra tal-Unjoni għall-SMEs, il-possibilità tal-FEŻR li jkollu effett ta’ lieva fuq l-investimenti privati kienet fqira;

130. Ifakkar ukoll li, fl-opinjoni tiegħu dwar strumenti finanzjarji innovattivi fil-kuntest tal-Qafas Finanzjarju Pluriennali li jmiss (20), il-Kumitat Parlamentari għall-Iżvilupp Reġjonali talab li tingħata garanzija ta’ ċarezza, sempliċità u trasparenza immedjati tal-qafas ġuridiku tal-istrumenti finanzjarji u riferiment ġuridiku koerenti lid-definizzjonijiet tal-istrumenti finanzjarji;

131. Josserva bi tħassib li r-rapporti annwali ta’ implimentazzjoni preċedenti, il-kumitati ta’ monitoraġġ u l-indikaturi tal-programmi operattivi tqiesu bħala inadegwati jew mhux xierqa għall-objettivi u l-finijiet tal-istrumenti finanzjarji; jilqa’ favorevolment l-iżviluppi fl-attivitajiet ta’ rappurtar u ta’ monitoraġġ reġistrati b’JEREMIE (Riżorsi Ewropej Konġunti għall-Impriżi Mikro sa Medji);

132. Jiddispjaċih dwar il-fatt li, fil-livell tal-fondi ta’ parteċipazzjoni (holding funds), il-Qorti tal-Awdituri ma ltaqgħatx ma’ ingranaġġ sinifikanti tas-settur privat għall-perjodi ta’ programmazzjoni 2000-2006 u 2007-2013; huwa sorpriż bil-fatt li, is-soltu, fil-ftehimiet tal-finanzjament bejn l-Awtoritajiet Ġestjonarji u l-intermedjarji finanzjari ma jkun hemm l-ebda rekwiżit espliċitu ta’ ingranaġġ, ħlief għal ċerti fondi ta’ ekwità, li kellhom rekwiżiti ta’ ingranaġġ vinkolanti għal koinvestituri privati;

133. Jappoġġa l-appell tal-Qorti tal-Awdituri għal definizzjoni aktar ċara tal-kunċett ta’ ingranaġġ fl-istrumenti finanzjarji; jenfasizza, madankollu, li fid-dawl tal-pressjoni biex jiġi realizzat ingranaġġ ogħla, huwa importanti li niftakru li l-istrumenti finanzjarji fil-politika ta’ koeżjoni ġeneralment qed jiffinanzjaw proġetti f’reġjuni li huma anqas żviluppati u f’reġjuni li għaddejjin minn diffikultajiet ekonomiċi, bil-għan li jittejbu s-sitwazzjonijiet ta’ falliment tas-swieq u investiment mhux ottimali, u b’hekk l-istrumenti finanzjarji fil-politika ta’ koeżjoni ma jikkonċentrawx biss fuq il-profitabilità fuq perjodu qasir imma wkoll fuq benefiċċji soċjoekonomiċi għolja, speċjalment fil-livell reġjonali u f’dak lokali; jiġbed l-attenzjoni lejn il-governanza fuq ħafna livelli u l-ġestjoni kondiviża fit-tfassil u t-twettiq tal-programmi bħala l-kunċetti fundamentali li jrieġu l-politika ta’ koeżjoni u jippermettu lill-awtoritajiet reġjonali u nazzjonali jkollhom sehem fl-ippjanar u l-implimentazzjoni tal-programmi; jenfasizza, għalhekk, li l-qafas leġiżlattiv jeħtieġ li jżomm ċertu livell ta’ flessibilità anke f’dak li huma d-definizzjonijiet u r-rekwiżiti tal-effett tal-ingranaġġ;

134. Jirrikonoxxi l-potenzjal tal-istrumenti ta’ inġinerija finanzjarji innovattivi biex jinbena l-kapital u jissaħħu l-investimenti, meta mqabbel mal-għotjiet li b’mod konsistenti jitqiesu eċessivament ikkumplikati u burokratiċi mill-benefiċjarji tagħhom; jenfasizza li l-istrumenti ta’ inġinerija finanzjarji jistgħu jiżvolġu rwol importanti fl-ilħuq tal-objettivi tal-Istrateġija Ewropa 2020 billi jattiraw fondi minn investituri oħra f’oqsma ta’ interess qawwi tal-Unjoni;

135. Jikkonstata, barra minn hekk, li għall-istrumenti ta’ ekwità u ta’ self, il-Qorti tal-Awdituri sabet li l-effett ta’ ingranaġġ miksub ma kienx sinifikanti u kien inqas mill-parametri ta’ paragun; josserva b’sodisfazzjon il-fatt li, b’kuntrast, l-effett ta’ inċentiv għall-istrumenti ta’ garanzija kien ogħla;

136. Jistieden lill-Kummissjoni tieħu azzjoni, mingħajr dewmien, għal dak li għandu x’jaqsam mal-konklużjonijiet tal-Qorti tal-Awdituri; iqis ta’ importanza partikolari ż-żieda, fil-futur, tal-kapaċità tal-FEŻR li jinċentiva l-investimenti privati li jikkorrispondu mal-kontribuzzjonijiet pubbliċi;

137. Jinsab imħasseb bid-dewmien mifrux biex l-SMEs jiksbu aċċess għal finanzjamenti fl-Istati Membri; jistieden lill-Kummissjoni u lill-Awtoritajiet Ġestjonarji jevitaw dewmien fl-għoti ta’ aċċess għall-SMEs għall-finanzjamenti, prinċipalment minħabba raġunijiet amministrattivi, ġuridiċi, organizzattivi jew strateġiċi; jiddispjaċih dwar il-fatt li, mil-lat tal-Awtoritajiet Ġestjonarji, l-użu tal-alternattiva tal-għotjiet għall-SMEs isir aktar konvenjenti;

138. Iħeġġeġ lill-Kummissjoni tressaq kemm jista’ jkun malajr, proposta integrata u ta’ kjarifika dwar il-problemi kkawżati mill-firxa attwali ta’ definizzjonijiet ta’ SMEs, li jvarjaw fl-Unjoni skont finijiet jew objettivi differenti, u tipproponi modi possibbli ta’ rimedju għas-sitwazzjoni;

139. Jiddeplora l-fatt li, f’ċerti każijiet, l-informazzjoni dwar il-kostijiet ta’ ġestjoni mġarrba mill-SMEs ma kinux disponibbli jew ma kinux affidabbli; jistieden lill-awtoritajiet kompetenti jtejbu l-qagħda attwali u jagħtu, fil-futur, l-informazzjoni kollha rilevanti; jirrikonoxxi li għandha ssir distinzjoni fir-rigward tal-kostijiet tal-istrumenti ta’ inġinerija finanzjarji (il-kost tal-ġestjoni tal-fond ta’ parteċipazzjoni JEREMIE u l-kost tal-ġestjoni tal-intermedjarji finanzjarji) u l-kost għall-SMEs;

140. Jiddeplora l-fatt li f’għadd ta’ każijiet l-intermedjarji finanzjarji maħtura mill-Awtoritajiet Ġestjonarji rispettivi ċċarġjaw lill-SMEs individwali l-ispejjeż ta’ rifinanzjament u ta’ pproċessar; jenfasizza li l-ispejjeż ta’ rifinanzjament u ta’ pproċessar għandhom ikunu partiti ta’ nefqa operattiva ordinarja għall-intermedjarji finanzjarji;

141. Jenfasizza l-importanza li jkunu ssemplifikati l-proċeduri amministrattivi fir-rigward tal-aċċess għall-finanzjamenti u li jitnaqqsu r-rekwiżiti għall-kofinanzjament;

142. Jesprimi tħassib bil-fatt li l-gwida tal-Kummissjoni ma tiddefinixxix it-termini u l-kundizzjonijiet li jistgħu jimpedixxu li l-SMEs jiġu ċċarġjati kostijiet mhux korrispondenti għar-riskju reali li dawn jassumu jew għal servizzi mogħtija mill-intermedjarji finanzjarji;

143. Jirrakkomanda li fid-dawl tal-kumplessità kombinata tal-istrumenti finanzjarji, tal-ġestjoni kondiviża u tar-regoli dwar l-għajnuniet mill-Istat u l-Fondi Strutturali, il-Kummissjoni għandha ttejjeb is-sistemi ta’ komunikazzjoni u ta’ monitoraġġ bejn il-Kummissjoni, l-Awtoritajiet Ġestjonarji u l-benefiċjarji (l-intermedjarji finanzjarji) u tagħti, fid-dawl tad-dispożizzjonijiet il-ġodda tal-qafas regolatorju 2007-2013, gwida u konsulenza aħjar;

144. Japprova r-rakkomandazzjoni tal-Qorti tal-Awdituri li l-Kummissjoni għandha toffri sistema ta’ monitoraġġ u ta’ valutazzjoni affidabbli u teknikament robusta speċifika għall-istrumenti finanzjarji; jistieden lill-Kummissjoni ssegwi wkoll ir-rakkomandazzjoni tal-Qorti tal-Awdituri rigward qbil mal-Istati Membri dwar għadd żgħir ta’ indikaturi tar-riżultati li jistgħu jitkejlu, rilevanti, speċifiċi u uniformi għall-istrumenti finanzjarji, li jkunu jsaħħu kemm il-proċess tal-monitoraġġ u kemm dak tal-awditjar;

145. Josserva li l-frammentazzjoni territorjali u l-massa kritika insuffiċjenti jħallu impatt fuq il-kapaċità ta’ attrazzjoni tal-istrumenti finanzjarji u jimponu ċerti kundizzjonijiet finanzjarji u kostijiet possibbli ta’ ġestjoni relattivament għoljin; josserva li tali karatteristiċi tal-FEŻR ostakolaw il-ġestjoni finanzjarja tajba tal-istrumenti finanzjarji fid-diversi perjodi ta’ programmazzjoni kollha li jirfdu l-appoġġ tal-FEŻR għall-SMEs;

146. Jiddispjaċih li, matul il-proċess tal-allokazzjoni tal-fondi tal-programm operattiv, l-awtoritajiet pubbliċi, li s-soltu mhumiex familjari mal-finanzjament tal-SMEs, allokaw kontribuzzjonijiet pubbliċi għal fondi b’mod li d-daqs tagħhom ħafna drabi waqa’ taħt il-massa kritika; jinsisti fuq il-fatt li d-diversi programmi operattivi tematiċi b’objettivi ekonomiċi, ambjentali, soċjali u territorjali multipli kienu fl-oriġini ta’ din is-sitwazzjoni;

147. Huwa tal-fehma li, huma u jipproponu miżuri ta’ inġinerija finanzjarja, l-Awtoritajiet Ġestjonarji għandhom jaċċertaw li l-proposta tagħhom tkun debitament motivata minn valutazzjoni ta’ kwalità għolja tad-diskrepanza fil-finanzjament tal-SMEs, abbażi ta’ metodoloġija standardizzata u komunement aċċettata; jappoġġa l-fatt li qabel l-approvazzjoni tal-programmi operattivi, inklużi l-miżuri ta’ inġinerija finanzjarja, il-Kummissjoni għandha tivverifika l-konsistenza tagħhom mal-valutazzjoni tad-diskrepanza tal-SMEs u tiggarantixxi l-kwalità ta’ din tal-aħħar;

148. Jinsab imħasseb dwar in-nuqqas ta’ informazzjoni fl-Istati Membri fir-rigward tal-aċċess għall-SMEs fejn jidħlu sorsi ta’ finanzjament; jappoġġa r-rakkomandazzjoni tal-Qorti tal-Awdituri li, sabiex ikun ottimizzat id-daqs tal-provvista tal-finanzjamenti għall-SMEs, huwa meħtieġ li l-għarfien tal-partijiet interessati fir-rigward tal-bżonnijiet speċifiċi marbuta mal-finanzjamenti tal-SMEs jiżdied kemm jista’ jkun;

149. Huwa tal-fehma li l-effett multiplikatur għandu juri kemm il-kontribuzzjonijiet finanzjarji inizjali tal-Unjoni kif ukoll tal-Istati Membri attiraw finanzjament privat; iqis li l-kofinanzjament ta’ strumenti finanzjarji min-naħa tal-Istati Membri għandu jiġi kkunsidrat, flimkien mal-kontribuzzjoni tal-Unjoni, bħala parti mill-finanzjamenti pubbliċi;

150. Iqis li kwistjonijiet li għandhom ikunu koperti b’atti delegati, li huma maħsuba li jkopru elementi mhux essenzjali tal-leġiżlazzjoni tal-Unjoni, ma għandhomx jittrattaw, fir-realtà, elementi ewlenin tal-iskema futura ta’ Koeżjoni (21);

151. Jirrakkomanda b’mod qawwi li l-Kunsill u l-Kummissjoni, huma u jfasslu proposti għal regolamenti tal-Fondi Strutturali, għandhom jipprevedu qafas regolatorju aktar xieraq ħalli t-tfassil u l-implimentazzjoni tal-miżuri ta’ inġinerija finanzjarja ma jintlaqtux min-nuqqasijiet tal-qafas regolatorju, tar-restrizzjonijiet ġeografiċi u tal-effetti ta’ tixrid tal-Fondi Strutturali; jitlob li t-tagħlimiet li nsiltu mill-perjodu ta’ programmazzjoni attwali jkunu riflessi meta jitfasslu l-proposti għar-regolament dwar il-Fondi Strutturali; iqis, b’mod partikolari, li l-proposti għandhom ikunu orjentati lejn il-prestazzjoni u r-riżultati aktar milli lejn il-konformità biss;

152. Huwa favorevoli għall-fatt li l-Kummissjoni tipprevedi sistema ta’ monitoraġġ u ta’ valutazzjoni affidabbli u teknikament solida, speċifika għall-istrumenti finanzjarji, anki billi tissepara l-istrumenti finanzjarji mill-għotijiet proprji fil-proċessi ta’ monitoraġġ, ta’ rappurtar u ta’ awditjar tal-Kummissjoni, u li l-ammont ta’ flus effettivament imħallsa lill-SMEs ikun trasparenti; jinkoraġġixxi, b’mod partikolari, lill-Kummissjoni u l-Istati Membri sabiex jaqblu dwar għadd żgħir ta’ indikaturi li jistgħu jitkejlu, rilevanti, speċifiċi u li jipproduċu riżultati uniformi għall-istrumenti finanzjarji;

153. Jaqbel mal-opinjoni li l-Kummissjoni għandha tivvaluta l-possibilità li toffri lill-Istati Membri strutturi u strumenti ta’ inġinerija finanzjarja għal SMEs diġà konsolidati (eż. għotjiet marbuta mal-pagament ta’ royalties, mezzi ta’ investiment dedikati), biss jekk dawn ikunu jistgħu jkollhom il-konsegwenza li jħaffu l-implimentazzjoni u jnaqqsu l-ispejjeż ta’ ġestjoni, għalkemm b’tali mod li din il-prekundizzjoni ma tfixkilx b’mod eċċessiv l-opportunitajiet tal-SMEs biex jagħmlu użu minn dawk l-iskemi ta’ finanzjament; jenfasizza l-importanza li jiġi garantit li l-inġinerija finanzjarja tkompli tkun flessibbli biex tadatta ruħha kemm għad-disparitajiet reġjonali kif ukoll għall-bidliet fis-suq;

154. Josserva li l-Istati Membri, bis-sostenn tal-Kummissjoni, għandhom jimmiraw lejn l-inklużjoni tal-istrumenti finanzjarji kollha għall-SMEs kofinanzjati mill-FEŻR fi programm operattiv uniku għal kull Stat Membru jew f’assi prijoritarju uniku fil-programm operattiv nazzjonali ta’ Stat Membru, bil-għan li jiġi razzjonalizzat il-proċess ta’ ppjanar u titneħħa waħda mill-kawżi ewlenin ta’ dewmien misjuba;

155. Huwa tal-fehma li l-Kummissjoni għandha tipproponi definizzjoni komuni ta’ effett multiplikatur, kunċetti standard ta’ riċiklaġġ fir-regolamenti tal-Fondi Strutturali, skont it-tip ta’ fond ta’ parteċipazzjoni, kif ukoll teżiġi koeffiċjenti ta’ ingranaġġ minimi, perjodi ta’ rotazzjoni minimi u data għall-kalkolu tal-indikaturi tal-effett ta’ ingranaġġ kuntrattwalment vinkolanti; iqis li l-kunċett ta’ valur miżjud għandu jiġi kkunsidrat bħala komponent importanti fil-kalkolu tal-koeffiċjenti ta’ ingranaġġ, bil-għan li jintlaħqu l-objettivi politiċi rilevanti u jitqiesu l-kundizzjonijiet tas-suq; iqis li għal dan il-għan huwa rakkomandabbli li l-kunċett ta’ valur miżjud Ewropew ikun espress fil-qafas ġuridiku għall-perjodu 2014-2020;

156. Jitlob lil-Kunsill u lill-Kummissjoni jikkunsidraw metodi alternattivi fir-rigward tas-sostenn lill-SMEs permezz ta’ strumenti ta’ inġinerija finanzjarja jekk il-qafas tal-politika ta’ koeżjoni ma tirriżultax idonea; josserva li dawn l-istrumenti għandhom ikunu sostnuti minn programmi ġestiti ċentralment mill-Kummissjoni, minn mezzi ta’ investiment dedikati f’kooperazzjoni mal-Kummissjoni u l-Istati Membri jew permezz ta’ programmi ġestiti direttament mill-Istati Membri;

157. Ifakkar li l-opinjoni tal-Kumitat għall-Iżvilupp Reġjonali msemmija hawn fuq dwar l-istrumenti finanzjarji innovattivi fil-kuntest tal-QFP li jmiss tilqa’ pożittivament il-fatt li l-applikazzjoni tal-istrumenti finanzjarji tiġi estiża fl-ambitu tal-politika ta’ koeżjoni għall-objettivi tematiċi kollha u għall-fondi kollha tal-qafas strateġiku komuni fil-perjodu ta’ programmazzjoni li jmiss;

Parti VII Rapport Speċjali Nru 3/2012 tal-Qorti tal-Awdituri intitolat “Il-fondi strutturali: Il-Kummissjoni kellha suċċess biex tittratta n-nuqqasijiet identifikati fis-sistemi ta’ ġestjoni u kontroll tal-Istati Membri?”

158. Jilqa’ r-Rapport Speċjali Nru 3/2012 tal-Qorti tal-Awdituri; japprova r-rakkomandazzjonijiet kollha li saru mill-Qorti u jistieden lill-Kummissjoni timplimentahom b’mod effettiv u kemm jista’ jkun malajr;

159. Jinsab sodisfatt li l-Kummissjoni b’mod sistematiku bdiet azzjonijiet korrettivi u li l-azzjonijiet mitluba, f’90 % tal-każijiet, kienu reazzjoni adegwata għan-nuqqasijiet (punt 27);

160. Jinnota li madwar 75 % tar-rikjesti bbażati fuq ir-rapporti annwali kif imsemmi fl-Artikolu 13 tar-Regolament tal-Kummissjoni (KE) Nru 438/2001 (22) ma ġewx segwiti minn korrezzjonijiet finanzjarji; jistieden lill-Kummissjoni għaldaqstant, tipprovdi informazzjoni dwar ir-raġunijiet għan-nuqqas ta’ korrezzjonijiet finanzjarji f’dan il-kuntest;

161. Jinsab imħasseb dwar ir-rekwiżiti differenti tal-Kummissjoni fil-perjodu ta’ programmazzjoni 2000-2006 fir-rigward tal-implimentazzjoni ta’ kontrolli tal-ewwel livell, billi din is-sitwazzjoni tista’ potenzjalment twassal sabiex spejjeż irregolari ma jiġux identifikati; jitlob lill-Kummissjoni tapplika approċċ koerenti fir-rigward ta’ rikjesti għal kontrolli tal-ewwel livell u tipprovdi informazzjoni għall-perjodi ta’ programmazzjoni wara dak tal-2000-2006; jinnota li l-bażi legali għall-perjodu 2007-2013 tirrikjedi li l-awtoritajiet tal-ġestjoni jivverifikaw b’mod amministrattiv l-applikazzjonijiet kollha għar-rimborż minn benefiċjarji skont l-Artikolu 13(2) tar-Regolament tal-Kummissjoni (KE) Nru 1828/2006 (23);

162. Jistieden lill-Kummissjoni xxerred b’mod saħansitra aktar estensiv listi ta’ kontroll elaborati u manwali tal-aħjar prattiki (b’konċentrazzjoni speċjali fuq ir-regoli ta’ eliġibilità) li għandhom jiġu segwiti mill-Istati Membri u ssaħħaħ is-superviżjoni tagħha ta’ kif dawn l-elementi jiġu meqjusa;

163. Jemmen li l-kontrolli tal-ewwel livell huma tal-akbar importanza biex tiġi żgurata rata ta’ żbalji robusta sa mill-bidu tal-proċess ta’ implimentazzjoni; jemmen għalhekk, li l-awtorità tal-ġestjoni għandha jew tiġi akkreditata mill-Kummissjoni jew li l-Kummissjoni jmissha tgħin u tissorvelja lill-awtorità tal-ġestjoni fl-eżerċitar tal-kontrolli tal-ewwel livell imsemmija hawn fuq;

164. Jinsab partikolarment imħasseb madankollu, dwar l-osservazzjonijiet li ġejjin: — l-azzjonijiet korrettivi ħadu medjament 30 xahar (punt 32) u d-dewmien fil-maġġorparti tiegħu kien attribwit għall-Istati Membri kkonċernati, għalkemm il-Kummissjoni kienet parzjalment responsabbli f’39 % tal-każijiet u kellha r-responsabbilità totali f’5 % tal-każijiet (punt 35), — il-Kummissjoni kisbet grad għoli ta’ ċertezza li l-korrezzjonijiet finanzjarji huma eżatti f’67 % tal-każijiet biss (punt 55), — il-Kummissjoni kisbet grad għoli ta’ ċertezza li s-sistemi ta’ ġestjoni u ta’ kontroll tal-Istati Membri tjiebu wara l-azzjonijiet korrettivi, fi 28 % tal-każijiet biss (punt 64), u dan ifisser li jinħtieġ sforz kunsiderevoli fil-proċess ta’ għeluq;

165. Jinsab ulterjorment imħasseb dwar is-sejba tal-Qorti tal-Awdituri li l-awditjar ta’ segwitu tal-Kummissjoni li għandu l-għan li jeżamina bir-reqqa l-affidabilità tad-dikjarazzjonijiet tal-Istati Membri, kien jeħtieġ azzjonijiet korrettivi ulterjuri min-naħa tal-Istati Membri fi 78 % tal-każijiet (punt 45); jinsab imħasseb għaldaqstant li l-Kummissjoni xi drabi bbażat fuq informazzjoni potenzjalment mhux affidabbli billi l-informazzjoni mressqa mill-Istati Membri ma ġietx iddubitata biżżejjed (pereżempju punt 57, kaxxi 9 u 12) u li l-Kummissjoni ma analizzatx adegwatament l-affidabilità tal-informazzjoni; jindika li n-nuqqas ta’ affidabilità tad-dikjarazzjonijiet tal-Istati Membri teħtieġ riżorsi ta’ awditjar ulterjuri min-naħa tal-Kummissjoni; jirrikonoxxi wkoll il-ħtieġa li jinsab bilanċ adegwat bejn l-ispejjeż u l-benefiċċji ta’ tali awditjar ta’ segwitu (punt 46);

166. Jemmen li bit-tisħiħ tar-rwol tal-Kummissjoni fil-kontrolli ex-ante, aktar milli fil-kontrolli ex-post jista’ jintlaħaq grad ta’ effiċjenza sostanzjalment ogħla;

167. Ifakkar lill-Kummissjoni li skont ir-rapport Annwali tal-2010 tal-Qorti tal-Awdituri, ir-rata ta’ żbalji fil-qasam politiku tal-Koeżjoni żdiedet, sitwazzjoni li treġġa’ lura t-tendenza pożittiva osservata fis-snin li għaddew u li tmur kontra tnaqqis aċċelerat tar-rati ta’ żbalji, kif talab il-Parlament fil-kuntest tal-kwittanza tal-2008 (24);

168. Itenni l-importanza tar-rwol superviżorju li teżerċita l-Kummissjoni sabiex tkun tista’ ġġorr ir-responsabilità finali għall-implimentazzjoni tal-baġit, inklużi l-oqsma tal-ġestjoni kondiviża; ifakkar fil-pjan ta’ azzjoni biex jissaħħaħ ir-rwol ta’ superviżjoni tal-Kummissjoni taħt ġestjoni komuni ta’ azzjonijiet strutturali (COM(2008) 097) u l-qafas ġuridiku mtejjeb għall-perjodu ta’ programmazzjoni 2007-2013, bil-għan li jitnaqqas il-livell ta’ żbalji fl-azzjonijiet strutturali u b’hekk jitħares il-baġit tal-Unjoni; jinnota madankollu, li l-pjan ta’ azzjoni tal-2008 daħal fis-seħħ biss fi tmiem il-perjodu ta’ programmazzjoni 2000-2006 u seta’ għalhekk ikopri l-proċess ta’ għeluq ta’ dak il-perjodu biss; jistieden lill-Kummissjoni għaldaqstant tinforza bis-sħiħ il-miżuri stipulati fil-pjan ta’ azzjoni għall-perjodu ta’ programmazzjoni 2007-2013 u lil hinn minnu; jistenna min-naħa tal-Kummissjoni tnaqqis kunsiderevoli u konsistenti fir-rati tal-iżbalji f’dan il-kuntest, b’mod partikolari fir-rigward ta’ programmi li mistennija jkollhom l-ogħla rati ta’ żbalji; jipproponi li l-Qorti tal-Awdituri twettaq b’mod regolari valutazzjoni tal-kwalità teknika u etika tal-awtoritajiet ta’ awditjar nazzjonali, b’mod partikolari fir-rigward tal-indipendenza tagħhom, u tagħmel rapport lill-Parlament u lill-Kunsill dwar is-sejbiet u l-konklużjonijiet tagħha;

169. Jenfasizza li l-ħeffa hija essenzjali fil-proċess tal-kontrolli biex jiġi żgurat li l-interessi finanzjarji tal-kontribwenti tal-Unjoni jiġu mħarsa; jistieden lill-Kummissjoni tagħti prijorità lill-iskrutinju, il-valutazzjoni u l-azzjoni ta’ segwitu l-aktar bikrija possibbli fis-superviżjoni futura tagħha tal-ġestjoni ta’ dawn il-fondi;

170. Jemmen li t-titjib tar-rwol superviżorju tal-Kummissjoni huwa proċess kontinwu; jenfasizza f’dan il-kuntest il-kumment tal-Qorti tal-Awdituri li għalkemm is-sistemi ta’ ġestjoni u ta’ kontroll kienu effettivi f’ċertu żmien, dan ma jfissirx neċessarjament li dawn se jkomplu jkunu effettivi, billi s-sistemi, il-persunal u l-entitajiet responsabbli għall-ġestjoni tal-azzjonijiet strutturali jistgħu jinbidlu; jistieden lill-Kummissjoni tapprova bis-sħiħ ir-rakkomandazzjonijiet tal-Qorti tal-Awdituri; jikkunsidra li t-titjib tal-pjan ta’ azzjoni huwa neċessarju f’każ li l-aspettattivi fir-rigward tat-titjib fil-ġestjoni finanzjarja tal-Kummissjoni ma jintlaħqux;

171. Jistieden lill-Kummissjoni tagħmel sforz biex tiżgura li l-Istati Membri ma jaffettwawx il-kontinwità tal-programmi billi jbiddlu l-entitajiet, is-sistemi u l-persunal responsabbli għall-kontroll tal-Fondi Strutturali, li jkunu diġà ġew iċċertifikati bħala effettivi mill-Kummissjoni;

172. Jinnota b’sodisfazzjon in-numru għoli ta’ azzjonijiet preventivi, inklużi korrezzjonijiet finanzjarji infurzati mill-Kummissjoni wara l-adozzjoni tal-pjan ta’ azzjoni fl-2008; jitlob għaldaqstant lill-Kummissjoni tipprovdi informazzjoni dwar l-impatt ta’ dawk il-korrezzjonijiet fuq ir-rata ġenerali ta’ żbalji għall-perjodu ta’ programmazzjoni 2000-2006.

173. Itenni l-idea ta’ awditjar uniku li ġiet iddikjarata mill-Qorti tal-Awdituri fl-Opinjoni Nru 2/2004 tagħha; jemmen li f’sistema ta’ kontroll intern effettiva u effiċjenti, il-prinċipji u l-istandards komuni għandhom ikunu l-bażi għall-amministrazzjoni fil-livelli kollha (25);

174. Jinsab konvint li l-Kummissjoni għandha tkompli timmira lejn l-implimentazzjoni tal-prinċipju tal-awditjar uniku; jenfasizza li huwa tal-akbar importanza li tiġi żgurata l-kwalità tax-xogħol tal-awtoritajiet ta’ awditjar fil-perjodi attwali u li ġejjin u li l-indipendenza tagħhom tkun garantita, u li sabiex jintlaħaq dan l-għan huwa essenzjali li jiġu stabbiliti standards komuni ċari u trasparenti għal dan l-awditjar; jinnota li, sakemm l-awtoritajiet ta’ awditjar jipproduċu riżultati affidabbli, il-baġit tal-Unjoni jista’ jitħares b’mod adegwat anki jekk ikun hemm rati għoljin ta’ żbalji peress li l-Kummissjoni tista’ tapplika korrezzjonijiet finanzjarji b’reazzjoni għal dawn ir-rati ta’ żbalji; itenni madankollu l-fatt li f’każijiet bħal dawn, il-kontribwenti nazzjonali jkollhom iħallsu darbtejn u huwa għalhekk li l-prevenzjoni tal-iżbalji hija dejjem aktar effiċjenti minn korrezzjoni aktar tard, kemm għall-Kummissjoni u kemm għall-Istati Membri kkonċernati; jenfasizza speċifikament f’dan il-kuntest l-inċiż 2 tar-rakkomandazzjoni numru 1 tal-Qorti tal-Awdituri u jħeġġeġ lill-Kummissjoni timplimenta din ir-rakkomandazzjoni;

175. Jistieden lill-Kummissjoni tiffinalizza l-għeluq tal-perjodu ta’ programmazzjoni 2000-2006, b’kunsiderazzjoni għall-osservazzjonijiet tal-Qorti tal-Awdituri u tirrapporta lill-Parlament dwar kif il-Kummissjoni se tiżgura l-legalità u r-regolarità fil-proċess;

176. Jistieden lill-Kummissjoni barra minn hekk, tqis it-tagħlimiet li nsiltu mir-rapport tal-Qorti tal-Awdituri u tissorvelja l-implimentazzjoni tal-azzjonijiet strutturali għall-perjodu 2007-2013 u żżomm f’moħħha l-osservazzjonijiet tal-Qorti tal-Awdituri fid-diskussjonijiet dwar l-azzjonijiet strutturali tal-futur għall-perjodu 2014-2020;

177. Jemmen bis-sħiħ li l-Kummissjoni għandha tapprofondixxi l-involviment tagħha fil-proċess ta’ skrutinju tal-Fondi Strutturali billi tkompli tgħin u tissorvelja aktar l-awtoritajiet ta’ ġestjoni u ta’ ċertifikazzjoni tal-Istati Membri kif ukoll il-korpi ta’ stralċ, matul il-fażijiet kollha tal-implimentazzjoni u tal-verifika, sabiex jiġi żgurat proċess saħansitra aktar effiċjenti u li jieħu anqas ħin u riżorsi;

Parti VIII Rapport Speċjali Nru 4/2012 tal-Qorti tal-Awdituri intitolat “L-użu ta’ Fondi Strutturali u ta’ Koeżjoni għall-kofinanzjament ta’ infrastrutturi tat-trasport fil-portijiet: investiment effettiv?”

Introduzzjoni

178. Jilqa’ r-rapport tal-Qorti tal-Awdituri u jinnota l-evalwazzjoni kritika tal-prestazzjoni kemm tal-Kummissjoni kif ukoll tal-Istati Membri fir-rigward tal-effikaċja u l-kosteffiċjenza tan-nefqa tal-fondi fil-qasam tal-proġetti kofinanzjati tal-portijiet;

179. Jilqa’ l-approvazzjoni tal-Kummissjoni tal-maġġoranza tar-rakkomandazzjonijiet tal-Qorti tal-Awdituri;

180. Jikkunsidra l-maġġoranza ta’ azzjonijiet meħuda mill-Kummissjoni sabiex jiġu evitati nuqqasijiet fil-futur tat-tip żvelat mir-rapport sabiex ikun jista’ jintlaħaq l-għan ta’ nfiq aktar effikaċi u aktar kosteffiċjenti;

181. Jikkunsidra, madankollu, li hija meħtieġa aktar azzjoni mill-Kummissjoni;

Riżultati

182. Huwa mħasseb dwar il-fatt li — mis-27 proġett li ġew eżaminati, erba’ ma kinux tlestew sal-ħin meta ġie konkluż ir-rapport, b’żewġ proġetti li kienu għadhom ma tlestewx sa Jannar 2012; — proċeduri amministrattivi għall-għoti ta’ awtorizzazzjonijiet u permessi għall-bini kienu ħafna drabi twal u ta’ piż u f’xi każijiet ikkawżaw dewmien u nfiq addizzjonali; — żewġ proġetti kellhom objettivi li ma kinux konformi la mal-objettivi tal-politika tat-trasport u lanqas mad-deskrizzjoni fil-programm operattiv li abbażi tiegħu kienu ġew iffinanzjati;

183. Jinnota li: — sal-ħin meta ġie konkluż ir-rapport, erba’ proġetti kienu għadhom mhux qed jintużaw minkejja li kienu tlestew, iżda issa qegħdin jintużaw; — l-ebda wieħed mir-reġjuni ma kellu pjan ta’ żvilupp tal-port fuq medda twila ta’ żmien; madankollu, dawn il-pjanijiet ma kinux kondizzjoni ta’ finanzjament;

184. Jaqbel mal-Kummissjoni li r-riżultati u l-impatt tal-investiment fl-infrastruttura tat-trasport mhumiex dejjem tanġibbli immedjatament wara li jkun tlesta x-xogħol tal-konstruzzjoni, peress li jieħdu xi żmien biex jimmaterjalizzaw;

185. Jikkonkludi li — il-Kummissjoni ma tirċevix biżżejjed informazzjoni dwar il-progress ta’ proġetti, peress li l-informazzjoni disponibbli ma wasslitx għal azzjoni sabiex jiġu rimedjati d-dgħufijiet tal-proġetti; — in-noti ta’ gwida u s-seminars tat-taħriġ ipprovduti mill-Kummissjoni ma kinux fihom infushom biżżejjed sabiex iqajmu b’mod suffiċjenti kuxjenza dwar il-prinċipji ta’ ġestjoni finanzjarja soda; — id-dispożizzjonijiet legali li jiddeskrivu r-rwol konsultattiv tal-Kummissjoni fil-kumitati ta’ monitoraġġ jistgħu jkunu limitati wisq, u l-“għodda l-oħra” tagħha li hija intenzjonata sabiex tinfluwenza nfiq effikaċi tista’ ma tkunux effettiva, peress li l-Qorti tal-Awdituri sabet li kien hemm ftit evidenza li l-Kummissjoni intervjeniet mal-kumitati sabiex tiżgura nfiq effikaċi jew sabiex tistabbilixxi indikaturi tar-riżultati u tal-impatt; — peress li l-marinas jipprovdu aċċess biss għal minoranza tal-popolazzjoni, ma jistgħux jitqiesu bħala titjib għall-aċċessibbiltà ta’ gżejjer, u għalhekk il-kostruzzjoni tagħhom mhijiex konformi mal-politika tat-trasport, bl-eċċezzjoni ta’ dawk il-każijiet fejn bastimenti żgħar jintużaw b’mod komuni bħala mezz ta’ trasport regolari bejn il-gżejjer u l-kostruzzjoni ta’ marina tipprovdi konnettività mtejba għall-popolazzjoni kollha kemm hi; — il-faċilitajiet ta’ baċiri għal kostruzzjonijiet speċjali mhumiex konformi mal-objettivi tal-linji gwida TEN-T anke jekk ikunu jistgħu jintużaw għall-manutenzjoni, peress li ma jissodisfaw l-ebda waħda mill-“Ispeċifikazzjonijiet għal proġetti ta’ interess komuni li għandhom x’jaqsmu man-netwerk tal-portijiet tal-baħar” kif iddefinit fit-Taqsima 5(2)(III) tad-Deċiżjoni Nru 1692/96/KE tal-Parlament Ewropew u tal-Kunsill (26) kif emendata bid-Deċiżjoni Nru 1346/2001/KE tal-Parlament Ewropew u tal-Kunsill (27);

Rakkomandazzjonijiet tal-Qorti tal-Awdituri

186. Japprova r-rakkomandazzjonijiet tal-Qorti tal-Awdituri li l-Kummissjoni għandha: — taħdem sabiex l-eżistenza ta’ strateġija għall-iżvilupp komprensiv fit-tul tal-portijiet issir kondizzjoni ta’ għajnuna għall-politika ta’ koeżjoni għall-infrastrutturi tal-portijiet; — twettaq żjarat fuq il-post dwar kwistjonijiet ta’ effikaċja matul il-kostruzzjoni, — twettaq kontrolli ex post fuq l-użu u l-prestazzjoni tal-infrastrutturi kofinanzjati abbażi tar-riskju; — issaħħaħ il-proċedura ta’ valutazzjoni għall-proġetti ewlenin u l-proġetti tal-Fond ta’ Koeżjoni bil-għan li jsir titjib fl-identifikazzjoni ta’ dgħufijiet serji u fit-teħid ta’ azzjoni xierqa biex dawn jiġu rimedjati; — taħdem għall-introduzzjoni tal-prinċipju li l-finanzjament tal-UE jiddependi fuq ir-riżultati; — tinkoraġġixxi l-użu ta’ indikaturi tar-riżultati u tal-impatt mill-awtoritajiet ta’ ġestjoni;

187. Jirrikonoxxi b’mod favorevoli li l-Kummissjoni: — ipproponiet kondizzjonalità ex ante sabiex tiżgura l-eżistenza ta’ ippjanar strateġiku fit-tul qabel kull deċiżjoni ta’ finanzjament għall-qafas tal-politika ta’ koeżjoni 2014–2020, — introduċiet żjarat ta’ proġetti fuq il-post u organizzat laqgħat tekniċi mal-awtoritajiet rilevanti; — bdiet timplimenta awditjar tal-għeluq għal proġetti kofinanzjati mill-FEŻR u l-Fond ta’ Koeżjoni matul il-perjodu ta’ programmazzjoni 2000-2006, magħżula abbażi tar-riskju; — saħħet il-proċedura tat-teħid tad-deċiżjonijiet fil-perjodu 2007-2012 billi introduċiet l-istandardizzazzjoni tal-proċedura tat-teħid tad-deċiżjonijiet għal proġetti ewlenin, il-formoli tal-applikazzjoni standardizzati, u l-konsultazzjoni obbligatorja tad-dipartimenti rilevanti fil-Kummissjoni, u billi stabbiliet l-inizjattiva JASPERS (Assistenza Konġunta ta’ Appoġġ għal Proġetti fir-Reġjuni Ewropej), li għandha tippermetti li l-Istati Membri jissottomettu applikazzjonijiet aħjar; — żviluppat qafas ta’ awditjar tal-prestazzjoni li huwa intenzjonat li jifforma l-bażi għall-ewwel sett ta’ awditi mmirati li jridu jitwettqu mill-2012 ‘il quddiem, u talbet qafas tal-prestazzjoni fil-proposta tagħha għall-qafas tal-politika ta’ koeżjoni 2012-2020, li jkun jinkludi d-dritt tal-Kummissjoni li tissospendi l-ħlasijiet f’każijiet fejn it-telf mill-ilħiq ta’ objettivi intermedjarji u miri stabbiliti jkun sinifikanti;

Aktar rakkomandazzjonijiet

188. Jistieden lill-Kummissjoni — tapprova bis-sħiħ ir-rakkomandazzjonijiet tal-Qorti tal-Awdituri li jintużaw indikaturi tar-riżultati u tal-impatt mhux biss fil-livell prijoritarju, iżda – b’ambitu xieraq għall-impatt possibbli ta’ proġett wieħed – anke fil-livell tal-proġett; — tintroduċi arranġament li permezz tiegħu valutazzjoni tar-riżultati u tal-impatt tal-investiment f’infrastruttura tat-trasport titwettaq wara t-tlestija tax-xogħol tal-kostruzzjoni, fi żmien meta jkun mistenni li r-riżultati u l-impatt tiegħu jsiru evidenti; — twettaq analiżi li tqabbel il-ħin medju tat-tlestija u l-kwalità tal-proċeduri amministrattivi madwar l-Istati Membri f’każijiet ta’ proġetti kofinanzjati paragunabbli, sabiex tiġi rakkomandata l-implimentazzjoni tal-aħjar prattika; — tqis il-fatt li n-nuqqasijiet fil-kisba tal-objettivi intermedjarji stabbiliti mhumiex dejjem ir-riżultat ta’ ġestjoni ħażina, u teskludi fil-proposta tagħha għal qafas ta’ prestazzjoni r-rifjut ta’ fondi f’każijiet fejn in-nuqqas li l-investimenti jipproduċu r-riżultati mixtieqa ma setax jiġi evitat u/jew ma setax jiġi previst minn perspettiva ex ante; — iżżid l-ammont ta’ informazzjoni disponibbli dwar il-progress ta’ proġetti, u titlob rimedji għal nuqqasijiet identifikati bħala rekwiżit minn qabel għal aktar finanzjament; jinnota li nuqqas ta’ informazzjoni dwar l-implimentazzjoni tal-proġett mhuwiex tollerabbli; — twettaq analiżi tal-effikaċja tas-seminars tat-taħriġ u n-noti ta’ gwida li huma intenzjonati sabiex iqajmu l-kuxjenza dwar il-prinċipji ta’ ġestjoni finanzjarja soda; — tipproponi tibdiliet għad-dispożizzjonijiet legali sabiex ikun permess rwol konsultattiv aktar effikaċi fil-kumitati ta’ monitoraġġ, u twettaq analiżi li tinvestiga l-effikaċja tal-“għodda l-oħra” msemmija qabel intenzjonata sabiex tinfluwenza l-infiq effikaċi;

Parti IX Rapport Speċjali Nru 5/2012 tal-Qorti tal-Awdituri intitolat “Is-Sistema Komuni ta’ Informazzjoni dwar ir-Relazzjonijiet Esterni (CRIS)”

189. Jilqa’ pożittivament ir-Rapport Speċjali Nru 5/2012 tal-Qorti tal-Awdituri billi jipprovdi lill-Parlament, bħala l-awtorità ta’ superviżjoni u tal-kwittanza, b’informazzjoni dwar l-eżekuzzjoni tal-baġit;

190. Jinsab sodisfatt bl-opinjoni ġenerali tal-Qorti tal-Awdituri li “CRIS hija fil-biċċa l-kbira effettiva biex twieġeb għall-ħtiġijiet ta’ informazzjoni tal-Kummissjoni fil-qasam tal-azzjonijiet esterni” (punt 75); jinsab imħasseb, madankollu, dwar ċerti nuqqasijiet kritiċi identifikati fir-rapport;

191. Jistieden lill-Kummissjoni tiddefinixxi r-rwol u l-objettivi tas-sistema CRIS, peress li dawn ma ġewx aġġornati minn mindu saret operattiva s-sistema fl-2002, minkejja l-bosta tibdiliet tal-kontenut tagħha;

192. Japprova r-rakkomandazzjonijiet kollha tal-Qorti tal-Awdituri; jistieden lill-Kummissjoni timplimentahom kemm jista’ jkun malajr sabiex jiġu solvuti d-dgħufijiet persistenti;

193. Jisħaq fuq il-fatt li kwalunkwe bidla tar-rwol u modifika tas-sistema CRIS għandha tirrifletti l-isfidi l-ġodda tal-politika esterna tal-Unjoni introdotti mit-Trattat dwar il-Funzjonament tal-Unjoni Ewropea, li jirriżultaw fi kwalità aħjar u koerenza aħjar tad-data;

194. Jenfasizza l-bżonn ta’ adattament tal-funzjonijiet ta’ rapportar tas-sistema CRIS mal-kompetenzi tal-Parlament fl-oqsma tal-politika esterna u tal-kontroll baġitarju;

195. Jikkunsidra li r-Rakkomandazzjoni Nru 1, jiġifieri li r-rwol tal-CRIS bħala sistema ta’ informazzjoni għandu jiġi definit, partikolarment fir-rigward tas-sistema ta’ kontabilità bbażata fuq id-dovuti tal-Kummissjoni (ABAC), hija tal-akbar importanza;

196. Iqis li titjib fl-integrità tad-data bejn is-sistema CRIS u s-sistema ABAC huwa urġenti bil-għan li r-rappurtaġġ dwar l-attivitajiet esterni tal-Unjoni jsir b’mod koerenti, trasparenti, aġġornat u affidabbli; jisħaq fuq il-fatt li fis-sistema CRIS għandha tkun evitata duplikazzjoni tal-funzjonijiet ABAC;

197. Jinsab imħasseb dwar l-osservazzjonijiet li ġejjin min-naħa tal-Qorti tal-Awdituri fir-rigward tal-effiċjenza u l-effikaċja ta’ CRIS: — ir-rwol ta’ CRIS fir-rigward tas-sistema ABAC ma kienx definit b’mod adegwat u dan ikkawża duplikazzjoni tal-funzjonijiet (punti 34 u 35) u jqajjem dubji dwar il-valur miżjud tal-kodifika tal-operazzjonijiet finanzjarji fis-sistema CRIS b’mod ġenerali (punt 35), — l-informazzjoni li ġejja minn CRIS tista’ tkun inaffidabbli (punti 39 sa 41, 49 sa 52 u 54 sa 56) u kultant tista’ tkun teħtieġ aġġustamenti manwali addizzjonali (it-tweġiba tal-Kummissjoni għall-punt 52) minħabba dgħufijiet fil-kodifika tad-data (punti 38 sa 41) jew rekords tad-data nieqsa jew invalidi (punti 49 sa 51, 54 u 55), — kien hemm dewmien sostanzjali fir-reġistrazzjoni tal-informazzjoni (fatturi u rapporti ta’ awditjar) fis-sistema CRIS (punt 57), — il-faċilità għall-utent tas-sistema CRIS tibqa’ l-aktar nuqqas urġenti (punt 43 u stampa 3);

198. Jinsab imħasseb dwar ir-riskju li, minħabba dawk id-dgħufijiet, l-informazzjoni fornuta lill-Parlament, bħala awtorità ta’ kwittanza, tista’ tkun inaffidabbli (pereżempju l-punt 39 jirrigwarda n-nefqa mqassma skont il-pajjiż); jirrikonoxxi l-isforzi tal-Kummissjoni li saru sa issa (b’mod partikolari t-tweġibiet tal-Kummissjoni għall-punti 35, 52 u 54); jistieden, madankollu, lill-Kummissjoni tirrimedja dawk id-dgħufijiet kemm jista’ jkun malajr biex tiżgura ġestjoni finanzjarja tajba tas-sistema CRIS; jissuġġerixxi li, partikolarment, jiġu evitati duplikazzjoni tal-funzjonijiet, billi dawn mhumiex effiċjenti u hemm ir-riskju li tiddaħħal data ħażina;

199. Josserva, barra minn hekk, li jkun opportun li l-funzjonalità tas-sistema CRIS tkun aġġornata bil-għan li tforni informazzjoni aggregata dwar il-pajjiżi benefiċjarji, l-oqsma politiċi u l-istrumenti finanzjarji, li attwalment hija diffiċli jew saħansitra impossibbli; jenfasizza l-bżonn ta’ titjib tal-effiċjenza u tal-effikaċja tas-sistema għall-operaturi permezz tar-razzjonalizzazzjoni u l-konsolidament tal-kodifika tad-data;

200. Jinnota l-ispjegazzjonijiet tal-Qorti tal-Awdituri fir-rigward tan-nuqqas ta’ analiżi tal-ispejjeż ta’ CRIS, li rriżulta minn awditjar li qed jitwettaq sabiex tiġi analizzata l-abilità ta’ CRIS li tforni lill-Kummissjoni l-informazzjoni meħtieġa u mhux biex tiġi studjata n-nefqa amministrattiva tas-sistema; jiddispjaċih, madankollu, għan-nuqqas ta’ informazzjoni dwar il-kosteffikaċja ta’ CRIS;

201. Jiddispjaċih dwar in-nuqqas ta’ strateġija ċara fuq perjodu twil sa mit-twaqqif ta’ CRIS, li tistabbilixxi l-objettivi u l-funzjonament tas-sistema, u li dan fl-aħħar mill-aħħar wassal għal proliferazzjoni ta’ kompiti mingħajr l-ebda viżjoni koerenti;

202. Jenfasizza li s-sistema CRIS għandu jkollha mekkaniżmu standard għal